ועדת ביטחון הפנים, כנסת 24, פרוטוקול מספר 4, 2021-09-13 14:40

מירב בן ארי: שלום לכולם, אני פותחת את הישיבה היום ז' בתשרי תשע"ב (13.9.2021) על סדר היום: מעקב אחר יישום התכנית הלאומית להתמודדות עם הפשיעה במגזר הערבי.

מירב בן ארי: אני שוב מתנצלת על האיחור, היה כאן דיון של שלוש שעות שגם התגלגלנו אחרי זה לחסויה, ועכשיו אנחנו פה.

מירב בן ארי: אני ממש אדבר בשתי דקות כי יש כאן אורחים מכובדים שהגיעו, ובטח חברי, סגן השר שכבר מחכה הרבה זמן, יואב סגלוביץ', אז אני אגיד בקצרה.

מירב בן ארי: אחד, זו לא הוועדה האחרונה, זו ועדה ראשונה ויהיו עוד.

מירב בן ארי: אחד הנושאים הכי חשובים היום, אם לא הכי חשוב, זה הנושא של הפשיעה בחברה הערבית ולכן הוועדה תיקח את זה כאחד מנושאי הדגל שלה מעבר לעוד נושאים נוספים שיהיו כאן, אבל ביטחון של אזרחים זה הדבר הבסיסי שמגיע לכל אזרח במדינה שלנו, ולכן בגלל האירועים, ואני גם הכנתי כאן נאום שלם על נתונים של 2019.

מירב בן ארי: אני לא נכנסת לזה בגלל שאני רוצה לתת כאן לאנשים שלא יוכלו להישאר עד סוף הדיון, בוודאי לנוכחות של חברי הכנסת שגם חשוב לי לשמור על הזכות שלהם לדיבור.

מירב בן ארי: מדי פעם אני אעיר את ההערות שלי, אבל ברשותכם אני רוצה לפתוח עם חבר הכנסתי יואב סגלוביץ', סגן השר לביטחון פנים.

יואב סגלוביץ': קודם כל ברכות למירב בן ארי שהיום הוא היום הראשון לפתיחת הוועדה שהיא ועדה חשובה.

יואב סגלוביץ': אני אגיד כמה מילים גם על מנת שכולם יוכלו לדבר, וגם אני לא רוצה להאריך כי הנושא של המאבק בפשיעה בחברה הערבית הוא יעד ממשלתי לטיפול.

יואב סגלוביץ': הוא יעד ממשלתי, בוודאי למשרד לביטחון פנים הוא פיבוט מרכזי אבל הוא יעד ממשלתי שראש הממשלה באופן אישי עוסק בו.

יואב סגלוביץ': הוא אחד משלושת היעדים המרכזיים לממשלה הזאת.

יואב סגלוביץ': בהמשך, נמצא המנכ"ל תומר לוטן שיציג, וכמובן ניצב ג'מאל כחרוש.

יואב סגלוביץ': אני אגיד רק כמה מילות פתיחה.

יואב סגלוביץ': אני אז אתן לחברים ואני אגיד כמה מילות סיום על דברים נוספים.

יואב סגלוביץ': בשנתיים וחצי האחרונות, והחברים פה יודעים, אני הסתובבתי בחברה הערבית.

יואב סגלוביץ': למדתי את מה שקורה שם והגענו למצב שהיום התחלפה הממשלה, ואני לא רוצה להיכנס פה לפוליטיקה, והיום הנושא הזה הוא על סדר יום ביצועי.

יואב סגלוביץ': אני אגיד משפט אחד ואני רוצה שתיקחו אותו כי חלקכם מכיר אותי ויודע למה אני מתכוון.

יואב סגלוביץ': לא עכשיו היא התחילה, אבל ההגדרה של המצב הוא מצב חירום ואנחנו ננקוט בצעדי חירום.

יואב סגלוביץ': כשאני אומר ננקוט בצעדי חירום, אני אגיד בשתי מילים.

יואב סגלוביץ': מדינה, יש לה הרבה מאוד רשויות וכל הרשויות צריכות להתרכז על מנת להחזיר חוק וסדר ושקט וביטחון אישי לתושבים הערבים במדינת ישראל, השקט שלא קיים בשנים האחרונות.

יואב סגלוביץ': זה התחייבות של הממשלה, זו התחייבות של השר, זו התחייבות של המשרד לביטחון פנים וגם התחייבות אישית שלי.

יואב סגלוביץ': זה אחד.

יואב סגלוביץ': הדבר הנוסף, ואני אגיד את זה גם כן במשפט כוללני אבל חשוב לי שזה ייתפס כפי שאני מסביר אותו.

יואב סגלוביץ': עבריינים באשר הם, לא מעניין אותם איך המערכות עובדות.

יואב סגלוביץ': הם עוברים עבירות על כל הרצף, על הלבנת הון, על החוק הפלילי, על עבירות מס, על עבירות מנהליות, על עבירות בקרקע, על הכול.

יואב סגלוביץ': המדינה צריכה לנהוג אל מול העבריינים באותה הדרך.

יואב סגלוביץ': העבריינים עוברים על כל החוקים כולם.

יואב סגלוביץ': הם מאוד לא ביורוקרטים.

יואב סגלוביץ': הם עובדים מהר, הם עובדים יעיל, הם פוגעים בחברה בישראל.

יואב סגלוביץ': למדינה יש את היכולת לעבוד מולם באותה הדרך.

יואב סגלוביץ': זה אומר, כלל החוקים, כלל הרשויות ישלבו ידיים להחזיר חוק וסדר ולפני הכול וחשוב מכל, שקט וביטחון אישי לתושבים.

יואב סגלוביץ': אני אעביר עכשיו לחכרוש לכמה מילים ולאחר מכן תומר לוטן המנכ"ל שלנו יציג את הדברים, ואני ברשותך אגיד כמה מילות סיום על דברים שאני עוסק בהם מעבר לדברים שנאמרו כאן.

יואב סגלוביץ': אני יכול להגיד לכם בשולי הדברים, הממשלה גם קיבלה החלטה.

יואב סגלוביץ': היא תהיה פורמלית.

יואב סגלוביץ': אני הולך לרכז את צוות העבודה הגדול הממשלתי בהקשר הזה, אבל זה נעשה פעם אחרת ביום אחר.

יואב סגלוביץ': חכרוש, בבקשה.

מירב בן ארי: אני רק אגיד משהו לג'מאל.

מירב בן ארי: אתה עומד בראש יחידת סיף.

מירב בן ארי: אתה בעצמך ספגת אלימות עם ירי לכיוון הבית שלך, ראינו גם את הריאיון.

מירב בן ארי: זה היה חשוב גם לומר את זה.

מירב בן ארי: בקשה, אדוני.

ג'מאל חכרוש: צוהריים טובים לכולם, אני אמשיך עם מה שאמר ידידי, חבר הכנסת יואב סגלוביץ'.

ג'מאל חכרוש: באמת אנחנו במצב חירום, מצב חירום שהגענו אליו לא בגלל שפתאום יש מצב חירום.

ג'מאל חכרוש: מצב חירום שהגיע עם השנים, עם המצב שאנחנו לא טיפלנו בזה כמו שצריך.

ג'מאל חכרוש: כשאני אומר אנחנו, כולנו.

ג'מאל חכרוש: אני אומר, גם אנחנו המשטרה, וגם אנחנו החברה וגם אנחנו מדינת ישראל.

ג'מאל חכרוש: שלושת הגורמים, אף אחד לא לקח ברצינות את מה שהולך ברחוב הערבי.

ג'מאל חכרוש: ברחוב הערבי היום, אני אדבר בכובע שלי כערבי ואני חי בכפר ערבי, המצב בלתי נסבל.

ג'מאל חכרוש: אני מדבר בשם החברה שלי, החברה הערבית.

ג'מאל חכרוש: אנחנו במצב על סף ייאוש במה שקורה.

ג'מאל חכרוש: האימא הערבייה לא בטוחה כשהבן שלה בחוץ, והאלימות שקורית ברחוב הערבי לא מדלגת על אף רחוב וראינו את זה, ולא מדגלת על אף בן אדם, וראינו את זה, לא בגלל שהפגיעה האחרונה הייתה בבית שלי.

ג'מאל חכרוש: בשיא הצניעות אני אומר את זה, הבית שלי הוא לא יותר חשוב מבית של אזרח אחר ואני לא יותר חשוב מאחרים, אבל מסמן דברים אחרים, מסמן עליית מדרגה מהצד השני של פורעי החוק.

ג'מאל חכרוש: הייתי בהרבה ועדות ואני מקווה שיצאו החלטות שיתממשו.

ג'מאל חכרוש: אנחנו בחברה הערבית, ואני יכול לדבר, גם בחברה הערבית, ואני כקצין משטרה ממקבלי ההחלטות במשטרת ישראל.

ג'מאל חכרוש: די בלקבל את ההחלטות והבטחות והבטחות.

ג'מאל חכרוש: האזרח הערבי רוצה ביטחון וחובתנו לספק לו את הביטחון.

ג'מאל חכרוש: החובה שלנו לספק ביטחון לאזרח הערבי שכל כך זקוק לו.

ג'מאל חכרוש: בלי ביטחון אישי אין לו מה לעשות, ואני חייתי על בשרי פעמיים.

ג'מאל חכרוש: לצערי זה שאני התרגלתי לזה, זה לא אומר שזה פשוט, אבל יש משפחה מאחוריי שהיא לא שקטה.

ג'מאל חכרוש: אני הרגשתי מה שהרגישו מאות ואלפים שהיו לפניי.

ג'מאל חכרוש: הנוסחה פשוטה, או שלטון החוק או שלטון עבריינות ופה צריך לקחת החלטה.

ג'מאל חכרוש: צריכים להחליט.

ג'מאל חכרוש: שלטון החוק צריך לעשות את שלו בצורה הכי נכונה שיש.

ג'מאל חכרוש: אני כל הזמן אומר, צריכים להיות חזקים וגדולים.

ג'מאל חכרוש: אנחנו מנסים להיות חזקים, אבל לא גדולים בכלל.

ג'מאל חכרוש: משטרת ישראל צריכה לא לקבל תוספת אלא להכפיל את עצמה ברחוב הערבי לטובת האזרח הנורמטיבי שהוא סובל מתופעת הנשק.

ג'מאל חכרוש: ביקשנו שינוי חקיקה לגבי הנשק.

ג'מאל חכרוש: רק מדברים.

ג'מאל חכרוש: ביקשנו עלייה בענישה לנשק.

ג'מאל חכרוש: ביקשנו עונש מינימום לפורעי החוק בנשק שמסכנים חיי אדם.

ג'מאל חכרוש: רק ביקשנו וביקשנו.

ג'מאל חכרוש: אני סך הכול לא מתרה אלא מביא מצב קיים מהשטח בגלל שאני חי בו.

ג'מאל חכרוש: אני לא צריך שיספרו לי.

ג'מאל חכרוש: באים אנשים, מספרים לי.

ג'מאל חכרוש: אני אומר להם, מיותר לספר לי, אני חי את המצב הזה, אז אני מתרה ומביא לפה, למקום שמקבלים החלטות, לא בגלל שאני במשטרת ישראל אומר שצריכים לתגבר ולחזק, אבל אין פתרון אחר.

ג'מאל חכרוש: אם לא נכריז היום, הבעיה הגדולה במדינת ישראל ואני לא מגזים, היא הרחוב הערבי, אנחנו לא נצליח.

ג'מאל חכרוש: בואו נחליט שהרחוב הערבי הוא הבעיה של מדינת ישראל, נאתגר את עצמנו עם הבעיה הזאת, נהפוך אותה לאתגר, אנחנו ננצח.

ג'מאל חכרוש: יש ביכולתנו לנצח אבל לקחת החלטות ולהביא החלטות למימוש.

ג'מאל חכרוש: לא לקחת החלטות מוועדה לוועדה.

ג'מאל חכרוש: תסלחו לי, הייתי בעשרות ועדות.

ג'מאל חכרוש: יצאתי מחלקן בהרגשה טובה ומחלק לא, אבל בפועל המשכנו בשלנו.

ג'מאל חכרוש: הפשע עולה ואנחנו במקום.

ג'מאל חכרוש: הנוסחה צריכה להשתנות.

ג'מאל חכרוש: אנחנו צריכים להיות חזקים ולהחליש את הפשע.

ג'מאל חכרוש: תחזקו אותנו, תגבו אותנו.

ג'מאל חכרוש: יש לנו תוכניות.

ג'מאל חכרוש: ידידי, חבר הכנסת יואב, הוא ביקר אצלי ואני נתתי לו את הסקירה בשטח.

ג'מאל חכרוש: אנחנו צריכים כוח.

ג'מאל חכרוש: תנו לנו את הכוח.

ג'מאל חכרוש: יש לנו את הרצון.

ג'מאל חכרוש: למשטרת ישראל יש את הרצון.

ג'מאל חכרוש: אני אחד מאלה שמקבלי ההחלטות במשטרת ישראל.

ג'מאל חכרוש: שמנו יעד במשטרת ישראל, כל קצין, כל שוטר היום יודע שהיעד שלו, טיפול בפשיעה בחברה הערבית.

ג'מאל חכרוש: לא אני לבד.

ג'מאל חכרוש: אני ראש אגף סיף אבל אני לא לבד.

ג'מאל חכרוש: כל מפקד תחנה, כל מפקד מרחב, כל מפקד מחוז, היעד שלו, צריך לתת דין וחשבון מה קורה בפשיעה אצלו, אבל צריכים את הכוח, צריכים את הגיבוי, צריכים את האמצעים.

ג'מאל חכרוש: בואו נחליט, נכון, מצב חירום.

ג'מאל חכרוש: הבעיה של המדינה היא הרחוב הערבי.

ג'מאל חכרוש: נאתגר את עצמנו עם הדברים האלה וננצח.

ג'מאל חכרוש: תודה.

מירב בן ארי: תודה רבה אדוני.

מירב בן ארי: תומר לוטן, מנכ"ל המשרד לביטחון פנים, בקשה אדוני.

תומר לוטן: שלום וצוהריים טובים, תודה ליושבת-ראש הוועדה, לחברי הכנסת.

תומר לוטן: זאת גם הזדמנות לאחל לוועדה הזאת בהצלחה.

תומר לוטן: אנחנו מאוד שמחים על כך שהיא הוקמה.

תומר לוטן: אני יכול להגיד בתור מנכ"ל המשרד שאנחנו נשתף פעולה בצורה הדוקה עם הוועדה, עם נתונים, עם שקיפות.

תומר לוטן: הוועדה הזו חשובה לנו.

תומר לוטן: למרות שהיא מפקחת עלינו, היא חשובה לנו מאוד ואנחנו רואים בה הזדמנות כדי להצמיח את הנושא של ביטחון הפנים ולהעלות אותו כמה מדרגות קדימה.

תומר לוטן: היום בבוקר בוועדה הזו הוצגה מדיניות השר.

תומר לוטן: היא הוצגה בצורה רחבה וכללה שורה ארוכה של נושאים, ובראש הנושאים הופיע הנושא של טיפול באלימות ופשיעה בחברה הערבית.

תומר לוטן: הנושא הזה הוצג שם ברזולוציה יחסית נמוכה.

תומר לוטן: עכשיו אנחנו ננסה לפרק קצת יותר לעומק את הצעדים שאנחנו מתכוונים לעשות כאן.

תומר לוטן: תיכף נעלה פה מצגת שבה נציג לכם את התוכנית שלנו לשנתיים הקרובות.

תומר לוטן: תיכף נדבר גם על משך הזמן שלה וננסה להציג את הדברים ברזולוציה יותר גדולה.

תומר לוטן: אני רוצה להגיד לפני הצגת הדברים כמה דגשים.

תומר לוטן: אחד, אני יודע שרבים מאיתנו שנמצאים פה כבר שבעו מתוכניות ממשלתיות כאלה ואחרות.

תומר לוטן: יש לנו גם רמה מסוימת של תסכול מכך שדברים בוצעו בצורה מסוימת או בצורה חלקית ובסופו של דבר המציאות עדיין לא השתנתה ואולי אפילו רק הוחרפה, אבל בסופו של דבר אנחנו חייבים לעבוד לפי שיטה.

תומר לוטן: אנחנו צריכים תוכנית.

תומר לוטן: אנחנו צריכים להבין לאן פנינו, לאן הולכים המשאבים, איפה אנחנו שמים את עיקר הדגשים, ובעיקר לעבוד בצורה מתואמת עם כל השחקנים.

תומר לוטן: אני מתחבר פה לדברים שאמר הסגן קודם.

תומר לוטן: הפעולה הזו של טיפול באלימות ופשיעה בחברה הערבית, וזה גם מתבטא במצגת שעוד רגע נראה, היא לא רק פעולה בט"פית, היא פעולה שהיא שילוב זרועות של אוסף מאוד גדול של ישויות וזרועות ממשלתיות שצריכות לעבוד במשותף.

תומר לוטן: צריך לזכור שבעיות עצומות מהסוג הזה לא פותרים בשנה ולא פותרים בשנתיים, ולראיה, הרבה פעמים אנחנו משווים את ההצלחות של המשטרה בנושא של טיפול בארגוני הפשיעה בחברה היהודית, הצלחה בסך הכול גבוהה ומאוד מפוארת, אבל גם ההצלחה הזו היא פרי עבודה של שנים, היא פרי עבודה של תשתית והשקעה שהגיעה לכדי הבשלה אחרי כמה שנים.

תומר לוטן: אני אומר את זה לא כדי שנתאזר בסבלנות ולא כדי שנוכל לשבת ולשקוט בנחת.

תומר לוטן: להיפך, אני אומר את זה מתוך כוונה להפוך כל אבן, לעבוד קשה, להיות הכי יעילים, הכי מקצועיים, לא לעכב, כי הנושא הזה הוא באמת בראש סדר העדיפויות של המשרד ואנחנו מכתיבים את זה עד אחרון השותפים שלנו.

תומר לוטן: התוכנית שאנחנו נציג עכשיו היא תוכנית שהיא מתואמת עם משטרת ישראל.

תומר לוטן: כמובן זאת גם הזדמנות להגיד תודה לכל המעורבים במשטרה בנושא הזה.

תומר לוטן: היא מתואמת עם משרד ראש הממשלה שנציגים שלו יושבים כאן, היא מתואמת עם משרד האוצר שנציגים שלו יושבים כאן.

תומר לוטן: זאת גם הזדמנות להגיד שהדברים שאנחנו נציג עכשיו, יש להם גיבוי תקציבי כפי שסוכם בסיכום שנחתם בינינו לבין האוצר ביום שישי האחרון לפנות בוקר, אז מה שאנחנו אומרים פה הוא לא כותרות, אלא משהו שאפשר להפוך אותו לתוכנית הלכה למעשה מרגע שהכנסת תאשר את תקציב המדינה.

תומר לוטן: חלק גדול מהתוכנית הזאת היא תוכנית שמבוססת על תוספות למשטרה, תוספות בעיקר של תקנים, כוח אדם וטכנולוגיות, וחשוב להדגיש שאלה תוספות למה שכבר המשטרה עשתה, והיא עשתה הרבה.

תומר לוטן: היא גם הסיתה כוח אדם קיים לטובת החברה הערבית.

תומר לוטן: היא הקימה את אגף סיף כמובן ועשתה פעולות רבות אחרות, אז מה שאנחנו נראה פה עכשיו הוא למעשה מיקוד בשינוי או בתוספת כפי שאנחנו רוצים לראות אותה בשנה וחצי הקרובות.

תומר לוטן: הדברים שלי יתחלקו פה לשני עולמות תוכן, האחד הוא התחום הבט"פי, מה משרד ביטחון פנים מתכוון לעשות ביחד עם המשטרה, כמובן בצד היותר שיטורי של העניין, ולאחר מכן נציג סדרה של פעולות נוספות שהן בציר המשלים, הציר של העבודה עם משרד המשפטים, משרד האוצר, משרד הפנים ומשרדים אחרים כדי בעצם לתת מעטפת יותר משמעותית להצלחת התוכנית.

תומר לוטן: (הצגת מצגת) אם נצלול לרגע אל תוך העניין, השקף הראשון שאני מקווה שמצליחים לקרוא אותו כמו שצריך - - -

מירב בן ארי: יש לנו בטאבלט, לח"כים לפחות.

מירב בן ארי: אם אפשר טיפ למשרד לביטחון פנים, פחות מצגות בצבע תכלת זה יעזור לנו.

תומר לוטן: אנחנו נאמץ את זה.

מירב בן ארי: כטיפ לעתיד, למרות שזה הצבע של המשטרה.

תומר לוטן: ננסה לעשות את זה בצורה מהירה.

תומר לוטן: השקף הראשון מציג סדרה של נתונים.

תומר לוטן: לא נעבור עליהם אחד-אחד אבל אני חושב שכולם מכירים אותם.

תומר לוטן: המדדים של הפשיעה והאלימות בחברה הערבית הם מדדים שנמצאים בשפל או בשיא, תלוי איך מסתכלים על זה, מספרים באמת מאוד שליליים שרק הולכים ומחמירים.

תומר לוטן: הנתונים האלה מדגימים את גודל והיקף האירוע.

תומר לוטן: בשקף השני אנחנו בעצם מציינים את מה שבראייתנו הם המחוללים הישירים והמחוללים העקיפים של הפשיעה והאלימות בחברה הערבית.

תומר לוטן: בצד הימני אפשר לראות את העוגנים שהם מייצרים באופן ישיר את הפשיעה והאלימות, בראשם התשתית של משפחות וארגוני וכנופיות הפשע.

תומר לוטן: אני מניח שהנושא הזה יעלה פה גם בהמשך הדיון.

תומר לוטן: אנחנו מדברים על עולם מאורגן, על עולם סדור, על עולם כמעט סמי צבאי עם ממש חיילים שפזורים ומייצרים את הפשע הזה.

תומר לוטן: אתם תיכף תראו בתוכנית, המיקוד בארגוני הפשיעה והמיטוט שלהם הוא חלק מאוד מרכזי ממה שאנחנו מתכוונים לעשות.

תומר לוטן: בנוסף לזה כמובן תפוצה נרחבת וזמינות גבוהה של אמל"ח בלתי חוקי, חיבור לפשיעה לאומנית.

עמיחי שיקלי: תומר, לדעתי הנושא הלאומני שייך לקטגוריה של מחוללי עומק.

עמיחי שיקלי: זה לא משהו שטחי.

תומר לוטן: זו אולי קצת שאלה פרשנית.

קטי קטרין שטרית: לא פרשנית, יש הבדל.

עאידה תומא סלימאן: אפשר להבין מה הכוונה?

תומר לוטן: כן.

תומר לוטן: במקום שבו ארגון פשיעה או פשע מאורגן פוגש תשתית של אלימות לאומנית, אנחנו בעצם מזהים התגברות של היקף הפשיעה וזה מתבטא לדוגמה בנושאים של הברחות אמל"ח, בנושאים שקשורים לעידוד אלימות במפגש הזה עם ערים מעורבות.

תומר לוטן: ראינו את חלק מהדברים האלה בשומר החומות.

תומר לוטן: שוב, זה לא אמירה כוללת על כלל אירועי האלימות, אבל אין ספק שהוא אחד העוגנים שמייצר או מכתיב את הפשע הזה.

תומר לוטן: אני רוצה להדגיש בצד השמאלי את הדברים הנוספים שנמצאים ברקע.

תומר לוטן: התשתיות של צעירים חסרי מעש, נושא שעולה לא מעט בדיונים הממשלתיים על בעצם תשתית של אנשים צעירים שאין להם כל כך אופק, לא תעסוקתי ולא השכלתי ומוצאים את הכתובת בארגוני הפשיעה, הופכים להיות חיילים בארגוני הפשיעה האלה, והקבוצה הזאת היא קבוצה שאנחנו מזהים אותה כקבוצה שצריך למשוך אותה החוצה, לייצר לה תמריצים טובים לצאת מהעולם הזה כדי לא להידרדר לתוך עולם הפשע המאורגן.

תומר לוטן: נושאים של אי שוויון, אמון, הרשתות החברתיות, כל הדברים שנמצאים פה בצד שמאל הם בעצם מן מעגל, קונטקסט שבו הפשיעה הזאת מצויה ולכן היא הולכת ומעצימה.

תומר לוטן: בשקף השלישי בעצם תוכלו לראות את היסודות המרכזיים של מה שאנחנו רוצים לגעת פה במסגרת התוכנית.

תומר לוטן: אני חושב שהדרך הכי טובה לחלק את השקף הזה היא להסתכל מצד אחד על פעילות ישירה וקשיחה: הגברת נוכחות, טיפול ישיר באמל"ח, מבצעי אכיפה ממוקדים, חיזוק יכולות מודיעין, ובצד השני דברים שיותר קשורים לחוסן הקהילתי, לחיזוק העבודה של הרשויות המקומיות, חיזוק המנהיגות המקומית, חיזוק האלטרנטיבה עבור אותם צעירים בני החברה הערבית שהזכרתי קודם.

אורית סטרוק: אין פה בכלל איסוף נשק בדבר הזה?

תומר לוטן: לא, אני עוד לא דיברתי על פעולות.

תומר לוטן: דיברתי רק על עקרונות.

תומר לוטן: בצד הימני העליון אפשר לראות מניעת הברחה וזליגת נשק, זאת הכוונה.

תומר לוטן: הכוונה היא להמעיט בקיומו של האמל"ח.

אורית סטרוק: שלא יתווספו, אבל זה לא איסוף של מה שקיים.

תומר לוטן: מקבל את ההערה, בהחלט נכון וזה צריך להופיע.

אורית סטרוק: ולכן מה?

אורית סטרוק: זה טעות סופרים או לא חשבתם על זה או מה?

תומר לוטן: לא, אנחנו לגמרי מתכוונים לאסוף נשק, אם זאת השאלה.

אורית סטרוק: אז זה טעות סופרים פשוט.

תומר לוטן: כן.

תומר לוטן: יכול להיות שהיינו צריכים לנסח את זה אחרת.

תומר לוטן: בכל מקרה אתם תראו את זה בשקף של הפעולות עצמן.

תומר לוטן: לגבי העקרונות אני רוצה להדגיש כמה דברים.

תומר לוטן: יש איזה נטייה להסתכל האלימות והפשיעה בחברה הערבית כתוכנית חומש, אבל עבורנו היא לא תוכנית חומש, היא תוכנית שאנחנו רוצים לראות אותה מתקיימת כבר במהלך השנתיים הקרובות, ולכן גם בתיאום עם האוצר וגם בתיאום עם משרדי הממשלה האחרים אנחנו בעצם מצמצמים טווחים ומנסים לבצע את מרבית הפעולות כבר בטווח של השנים 2021–2022.

תומר לוטן: 2021 תהיה מאוד קצרה אבל 2022 מבחינתנו היא שנה שבה כמעט כל הפעולות אמורות לצאת לפועל.

תומר לוטן: שוב, אנחנו עוד לא יודעים לדבר מספיק טוב על תקציב 2023, אבל מבחינתנו כפי שאמרתי, הטווח הוא טווח קצר.

תומר לוטן: שני עקרונות נוספים שאני רוצה להתייחס אליהם, האחד הוא הפעילות האינטגרטיבית הזו שקשורה גם לתוך משרד הבט"פ בפנים, החיבור בין משטרת ישראל, השב"ס, הכבאות והרשות להגנה על עדים שתיכף אנחנו נזכיר אותה כאחד הכלים המרכזיים למיטוט ארגוני פשיעה, שיתוף פעולה עם זרועות מודיעין אחרות, מל"ל, שב"כ, משרד המשפטים, רשות המיסים, גופים שיודעים לתת לנו בעצם מידע משמעותי שיכול להקריס ארגוני פשיעה, וכמובן זה באמת החוסן הקהילתי שכבר הזכרתי אותו קודם וגם מטופל בוועדת שרים רחבה יותר שמובלת על ידי משרד ראש הממשלה.

תומר לוטן: השקף הזה בעיניי הוא השקף החשוב שבעצם מפרט את עיקר הפעולות שמפוזרות על פני ארבעה מרכיבים.

תומר לוטן: ארבעת המרכיבים העיקריים שבונים את התוכנית שלנו הם: אחד, מאבק בפשיעה המאורגנת והחמורה.

תומר לוטן: שניים, הגברת הנוכחות ברחוב הערבי.

תומר לוטן: שלוש, טיפול באתגרי ליבה ייחודיים שמזינים את החברה הערבית ואת הפשע והאלימות בחברה הערבית.

תומר לוטן: ארבע, הוא חיזוק התשתיות הקהילתיות.

תומר לוטן: בכל אחד מהם אנחנו מדגישים פה סדרה של פעולות, תיכף אנחנו נעשה זום-אין על כל אחת מהן במהירות.

תומר לוטן: שוב אני אומר, העיגול הזה הוא עיגול של ביטחון פנים.

תומר לוטן: תיכף יגיע העיגול הרחב יותר של הממשלה כולה, אבל בתוך השיח של ביטחון פנים אנחנו בעצם מדברים על ארבע הפעולות המשולבות האלה, כאשר בצד השמאלי העליון, במאבק בפשיעה המאורגנת והחמורה אני חושב טמון חלק מאוד גדול משורש הבעיה, וגם מסדרת המשאבים שאנחנו מתכוונים להשקיע בתוך הנושאים האלה.

תומר לוטן: בוא נלחץ רגע לחיצה אחת נוספת על המצגת, נוכל לראות מה נמצא בתוך כל אחד מהרבעים האלה.

תומר לוטן: נושא של הגברת הנוכחות ברחוב הערבי, אנחנו מתכוונים לבצע מבצעי אכיפה ממוקדי יישוב.

תומר לוטן: המבצעים האלה ממוקדים בחלקם הגדול באיסוף נשק, לשאלתך, חברת הכנסת.

תומר לוטן: חלק גדול מאותם מבצעים ממוקדים גם באיסוף מודיעיני וגם באיסוף דפקטו של נשק, מעצרים, כמובן במידה וקיים מודיעין רלוונטי.

תומר לוטן: הנושא של המבצעים הוא מאוד משמעותי כיוון שהוא מייצר הכבדה אחר הכבדה אחר הכבדה על ארגוני הפשיעה, וזה חלק מקונספציה שאנחנו רוצים להוביל אותה, שהיא לא איזה זבנג וגמרנו אלא ממש לא להרפות ולא לאפשר לאותם ארגונים להרים את הראש.

תומר לוטן: הנושא של המבצעים האלה הוא ממש דירקטיבה של השר לביטחון פנים לגופי האכיפה ואנחנו מתכוונים לממש אותה כבר בטווח של - - -

אורית סטרוק: שוב אני רק אומרת לך, זה יפה, רק לא כתוב פה איסוף נשק.

תומר לוטן: לכן הוספתי את זה בעל פה.

תומר לוטן: הנושא השני שקשור לנוכחות הוא הנושא של תחנות.

תומר לוטן: יש הרבה עיסוק בתחנות.

תומר לוטן: אתם מכירים בוודאי גם את התחנות שכבר הוקמו, אבל בוודאי אולי ניצב חכרוש תיכף יפרט יותר.

תומר לוטן: בסך הכול גם המשטרה הקימה מספר תחנות כאלה בשנים האחרונות וגם אנחנו בתוך התוכנית הזו מתכננים להקים תחנות נוספות.

תומר לוטן: הרבה יותר חשוב מהתחנות החדשות הוא לעבות את התחנות הקיימות.

תומר לוטן: במסגרת התוכנית שאנחנו בנינו ותקצבנו, 12 תחנות ונקודות שיטור אמורות להיות מעובות במהלך השנה וחצי הקרובות.

קטי קטרין שטרית: בנוסף לתשע שהוקמו?

תומר לוטן: אני עכשיו מדבר על עיבוי.

תומר לוטן: יש את התשע שהוקמו.

תומר לוטן: יש שתיים נוספות שיוקמו.

קטי קטרין שטרית: זה ביחד, אז זה רק עוד שתיים.

תומר לוטן: כפי שאמרתי קודם, לצד ההקמה, העיבוי שלהן, תוספות של כוחות שיטור בתוך תחנות קיימות הוא אחד האלמנטים המרכזיים כאן.

תומר לוטן: לעיתים זה אפילו הרבה יותר חשוב מהקמה של תחנה חדשה.

אורית סטרוק: אתה יכול להגיד איזה?

מירב בן ארי: בואו ניתן לתומר להתקדם ואז הכי הרבה תרשמו ויהיה לכם זמן לשאול שאלות.

קטי קטרין שטרית: לא, זה עניין של פרטים.

קטי קטרין שטרית: מירב, כשאומרים 12 את חושבת שזה משהו חדש אבל זה לא חדש, זה ישן.

תומר לוטן: המספר 12 שמופיע הוא תחנות שכבר הוקמו ואנחנו רוצים לעבות אותן ולהרחיב בהן את כוחות השיטור.

אורית סטרוק: איזה?

קטי קטרין שטרית: למה לא להקים ביישובים חדשים?

מירב בן ארי: סליחה, אין לי בעיה, מדי פעם אתם נותנים הערות והוא עונה, אבל בואו נתקדם.

מירב בן ארי: אני רוצה גם אחרי זה התייחסויות של סגן השר, ואנחנו רק באמצע כאן.

אורית סטרוק: מירב, השאלה איזה תחנות.

מירב בן ארי: אין בעיה, אז תרשמי והוא יענה לך.

מירב בן ארי: תומר לא הולך.

תומר לוטן: אנחנו לא נצא מפה בלי לתת לכם תשובות.

מירב בן ארי: נכון.

תומר לוטן: הזכרתי גם תחנות חדשות, גם עיבוי של תחנות קיימות.

תומר לוטן: בנוסף לזה גם רישות טכנולוגי בעיקר בכלים של מצלמות בסדרה של יישובים, ומודל שאולי בהמשך יוכתב על ידי המשטרה פה בדיון, מודל שנקרא save city, מודל שמשלב בעצם כלים טכנולוגיים מאוד מתקדמים ברישות של ישוב.

תומר לוטן: אנחנו מתכננים להתחיל עם זה כפיילוט בערים מעורבות ובהמשך ככל שהדבר הזה יהיה מוצלח, להרחיב אותו ליישובים נוספים.

תומר לוטן: בפן שקשור למאבק בפגישה המאורגנת והחמורה, אז כפי שתיכף יפורט עוד יותר על ידי סגן השר, יש לנו מיקוד מאוד גדול בנושא של פשיעה כלכלית, בעצם לנסות ולפגוע במרקם הכלכלי שמזין את ארגוני הפשיעה, ואנחנו רוצים לעשות את זה באמצעות הקמה של מפלגי אכיפה כלכליים.

תומר לוטן: חשוב להגיד שהמשטרה כבר הקימה שני מפלגים כלכליים כאלה בשנה האחרונה והכוונה שלנו היא להרחיב את זה לשני מפלגים נוספים גם במחוז דרום וגם במחוז מרכז.

תומר לוטן: אנחנו מתכננים לחזק את מערך המודיעין והחקירות, מערך המז"פ על מנת לאפשר הרבה מודיעין.

תומר לוטן: מודיעין הוא חלק מאוד מרכזי בכל מה שקשור בהקרסת ארגוני פשיעה.

תומר לוטן: הסעיף האחרון שנמצא כאן שאני מניח שחברי הוועדה מכירים, אבל למי שלא מכיר אני רק אזכיר שהרשות להגנה על עדים היא גם חלק מהמשרד לביטחון פנים.

תומר לוטן: זאת הרשות שבעצם שומרת על עדי מדינה ומאפשרת לנו לגונן עליהם כדי להקריס ארגוני פשיעה.

תומר לוטן: חלק מהתוכנית שלנו יחזק גם את הרשות הזאת על מנת להצליח יותר בעבודה הזו.

תומר לוטן: הסעיף השלישי נוגע לאתגרי ליבה ייחודיים שקשורים לאלימות והפשיעה בחברה הערבית גם בנושא של תנועה, תעבורה או עבריינות כביש, גם בנושא של הפרות סדר בעיקר על ידי עיבוי של יכולות היס"מ, פלוגות מילואים שאנחנו רוצים להכניס בהדרגה לטובת המשטרה, טיפול ממוקד באלימות כנגד נשים באמצעות חיזוק של מחלקי המשפחה.

תומר לוטן: מחלקי משפחה קיימים בחלק מהתחנות.

תומר לוטן: אנחנו רוצים גם לחזק את הקיימים וגם להגדיל נוספים.

תומר לוטן: הסעיף האחרון פה נוגע לחלק השב"סי של העניין, כי כשאתה מטפל יותר חזק בהפרות סדר, מייצר יותר עצורים, אתה גם צריך לאפשר הנעה מתאימה שלהם לתוך מתקני הכליאה וזה חלק משלים של העניין הזה.

תומר לוטן: הריבוע האחרון שאני אפרט עליו הוא חיזוק התשתיות והחוסן הקהילתי.

תומר לוטן: אני אתחיל דווקא במה שמופיע פה בשורה השנייה, זה שיטור עירוני, מודל שאתם בוודאי מכירים, מודל של פקחים עירונים ושוטרים שפועלים ביישובים כיום.

תומר לוטן: המודל הזה פועל בכ-70 יישובים בישראל אבל רק 12 מהם הם ביישובים ערבים.

תומר לוטן: חלק מזה זה קריטריונים קצת מיושנים שהשאירו יישובי חברה ערבית בחוץ.

תומר לוטן: אנחנו מתכננים לשנות את הקריטריונים האלה, להכניס יותר יישובי חברה ערבית לתוך השיטור העירוני, ובתוך שנתיים בתקווה להעמיד 14 יחידות חדשות כאלה.

ג'ידא רינאוי-זועבי: מה הקריטריונים להכנסה לשיטור קהילתי?

תומר לוטן: אני לא זוכר בעל פה אבל נכון להיום למיטב ידיעתי זה יישובים מעל 16,000 תושבים עם סוציו מסוים.

ג'מאל חכרוש: רוצים 16,000 שיהיה.

ג'מאל חכרוש: נכון לעכשיו 20,000 וזה כמעט ולא עוזר לרוב הכפרים, לכן הבקשה שלנו היא שני דברים: יש 16 ויש אפשרות לחבר ששני כפרים ביחד יקבלו שיטור עירוני אחד.

תומר לוטן: נקודה נוספת, אגב, שקשורה לשיטור עירוני ותובא לכאן לוועדה, צריך להגיד, שיטור עירוני הוא חלק מחקיקה ראשית שהוועדה הזאת תיתן עליה את התקנות.

תומר לוטן: שיטור עירוני, יש בו גם היבט של מצ'ינג, זאת אומרת הרשויות משתתפות, וזה הרבה פעמים מדיר רשויות ערביות החוצה, רשויות חלשות, וזה גם נושא שאנחנו מתכוונים לטפל בו על מנת לאפשר ליותר רשויות שלא מספיק קומפטנטיות להעמיד את התקציב הזה כדי להכיל בתוכן גם את השיטור העירוני.

תומר לוטן: בנוסף, יש פה עוד אלמנטים שקשורים לאלמנט המקומי, נושא של מש"קים, מה שמכונה תוכניות משטרה-קהילה.

תומר לוטן: אנחנו רוצים לבנות כל מיני מודלים של הפיכת החברה האזרחית בעיר, הפרת המנהיגות המקומית בעיר, להכניס פה את היד הרכה, את היד של המניעה לתוך העניין.

תומר לוטן: אני מזכיר שאחד מהמרכיבים של המשרד לבט"פ שחוזר אליו אחרי שנה וחצי בגלות, זה הרשות לביטחון קהילתי שישבה במשרד אחר, חוזרת אלינו עכשיו ומאפשרת לנו בעצם להניע לתוך הרשויות המקומיות גם כלים של מניעה, אז גם האלמנט הזה הוא חלק מהתוכנית.

אחמד טיבי: באיזה משרד זה היה?

מירב בן ארי: לחיזוק וקידום.

תומר לוטן: לצערי המשרד החשוב הזה בוטל ואנחנו כרגע - - -

ינון אזולאי: באמת זה נראה שאתה מצטער.

תומר לוטן: כן.

קטי קטרין שטרית: רואים שאתה מצטער אבל אל תדאג, במקום זה יש 30 חברי כנסת נורבגי וסגני שרים.

קטי קטרין שטרית: אל תדאג.

מירב בן ארי: אנחנו מאוד שמחים שזה חזר אליכם.

מירב בן ארי: מבחינת המקצועיות זה צריך לשבת בבט"פ, לא במשרד שהמציאו.

תומר לוטן: אין שאלה.

תומר לוטן: שוב, כמובן יש הרבה יותר מה לפרט, בוודאי נעשה את זה עוד בוועדה, אבל אלה המרכיבים המרכזיים של התוכנית כפי שנבנתה, אושרה ותוקצבה.

תומר לוטן: אני רוצה להעביר את זכות הדיבור בחזרה לסגן השר כדי לעסוק בצדדים המשלימים של התוכנית, שנוגעים בעיקר בעבודה הבין-משרדית.

יואב סגלוביץ': דבר אחד לגבי ארגוני פשיעה ופשיעה בכלל.

יואב סגלוביץ': על מנת למוטט ארגון פשיעה צריך לפגוע בו בכל המרכיבים ובעיקר בכיס ובתהליכים הכלכליים שבתוכו.

יואב סגלוביץ': במצב החירום שאנחנו נמצאים צריך לפעול אחרת.

יואב סגלוביץ': זה אומר שהפעולות תהיינה אחרות, הסנכרון יהיה שונה, לוחות הזמנים יהיו שונים וגם הפיקוד והשליטה, נקרא לזה כך, יהיה אחר.

יואב סגלוביץ': נכון לעכשיו הממשלה החליטו שאני ארכז את כל הנושא הזה ולמעשה את כל הנושאים שאני מציג לכם פה, ודברים נוספים שלא מוצגים כרגע כי הם לא מתואמים ולא סגורים, יכנסו לתוך הפעילות.

יואב סגלוביץ': המשמעות של העניין הזה, אני אתן לכם את זה בצורה ציורית, אם אמרתי בהתחלה שהמדינה הולכת לטפל בזה, זה אומר שכלל רשויות המדינה ירתמו לעניין הזה ואני אגע בחלקם.

יואב סגלוביץ': לא אגע בכולם, אגע בחלקם.

יואב סגלוביץ': אני אתחיל בשקף הראשון שכאילו הוא נכנס פה לאיזשהו תווך כאילו מקצועי, אבל כן חשוב לי לשתף אתכם.

יואב סגלוביץ': מנוע כלכלי משמעותי מאוד של ארגוני הפשיעה הוא סחיטת דמי חסות.

יואב סגלוביץ': התהליך הזה עבר שינוי.

יואב סגלוביץ': החוק הנוכחי, אותו סעיף חקיקה ואני לא אלאה אתכם בדברים, אותו סעיף 428 לא מתאים לסיטואציות המשמעותיות שבהן זה מתרחש.

יואב סגלוביץ': היום הגענו למצב שבן אדם שיכול לפתוח עסק, ויש הרבה כאלה בחברה הערבית, לפני הכול כחלק מהחשבון הכללי, הוא יודע למי לפנות.

יואב סגלוביץ': לא צריכים לאיים עליו.

יואב סגלוביץ': הוא מראש הולך ומזמין שירותי שמירה.

יואב סגלוביץ': צריך לעשות פה שינוי חקיקה.

יואב סגלוביץ': אני לא סתם מעלה את זה כאן בכנסת, כי אם תסתכלו בצד ימין, השותפים לעניין זה משרד המשפטים, היועץ המשפטי לממשלה, פרקליט מדינה והמשרד לבט"פ.

יואב סגלוביץ': הנושא הזה של סחיטת דמי חסות והשינוי החקיקתי הוא אחד הדברים הראשונים שיקרו פה ושיתנו כלי עבודה טובים.

יואב סגלוביץ': אני יכול להגיד לכם, זה כבר התחיל.

יואב סגלוביץ': אנחנו מציגים את זה היום אבל בעיקרון ההחלטה הייתה שאני באופן אישי בהקשר הזה יחד עם ייעוץ וחקיקה מובילים את העניין.

יואב סגלוביץ': זה יגיע לשר המשפטים שכבר יודע על העניין הזה.

יואב סגלוביץ': זה הגיע פה לכנסת.

יואב סגלוביץ': ננסה לתעדף את זה בוועדת החוקה על מנת שיהיה כלי עבודה משמעותי למי שמטפל.

יואב סגלוביץ': זה בעיקר הימ"רים ויחידת להב והיחידות הכלכליות.

מירב בן ארי: זה יהיה פה, הפרוטקשן, לא בוועדת חוקה.

יואב סגלוביץ': לא, לא, החוק.

יואב סגלוביץ': אני לא קובע איפה יהיו חוקים אבל עזבו את זה עכשיו.

יואב סגלוביץ': אני לא רוצה להיכנס למקום הזה.

יואב סגלוביץ': החוק יעבור.

יואב סגלוביץ': מצידי שיעבור בוועדת הלסינקי.

יואב סגלוביץ': איפה שיעבור, שיעבור מהר.

יואב סגלוביץ': כתוב פה חבילת חקיקה.

יואב סגלוביץ': היא לא מושלמת.

יואב סגלוביץ': זה צריך לעבור את הכנסת וצריך לעבור את התהליכים כולם.

יואב סגלוביץ': תום הליכים כעילה נפרדת בנושא עבירות נשק היא עילה נפרדת.

יואב סגלוביץ': תום הליכים תהיה עילה נפרדת גם בעבירה של סחיטת דמי חסות.

יואב סגלוביץ': המשמעות היא להעביר מסר, לא מסר ברמה התקשורתית אלא מסר משפטי שבא ואומר, מי שמחזיק נשק, לא הולך הביתה, ולכן גם יהיה עונש מינימום.

יואב סגלוביץ': דרך אגב, הצעת החוק הזה כבר עברה, כבר הצבענו עליה בקריאה ראשונה.

יואב סגלוביץ': צריך למפות חסמים בהמשך הדרך.

יואב סגלוביץ': בסוף אם נעבוד כמו שצריך, ונעבוד כמו שצריך, זה אומר שיהיו יותר עצורים, יהיו יותר משפטים, יהיו יותר תיקים ולכן אנחנו צריכים גם למנוע שלא יהיה מצב של חסמים בבתי המשפט.

יואב סגלוביץ': הנושא הזה יטופל גם על ידי משרד המשפטים בעיקר.

יואב סגלוביץ': הפיבוט המרכזי, משרד המשפטים וגם תיעדוף.

יואב סגלוביץ': בסופו של דבר אנחנו צריכים להגיע למצב שהדברים שהכי פוגעים היום בחברה הערבית יהיו בתיעדוף באותם תיקים, כי בסופו של דבר יש תיעדוף בתיקים גם בבתי המשפט ובוודאי גם בפרקליטות.

יואב סגלוביץ': נעבור רגע לשקף הבא.

יואב סגלוביץ': יש רעיון שכבר מתממש ושר המשפטים מטפל בו, להקים בתי משפט כלכליים, ויש כבר שופטים שהולכים למנות.

יואב סגלוביץ': בסבב הראשון כנראה ימונו על ידי שר המשפטים, כי הולכים להיכנס לכאן הרבה מאוד נושאים של אלמנטים כלכליים.

יואב סגלוביץ': הדבר הנוסף שאני שם פה מולכם זה אחד המחוללים המרכזיים.

יואב סגלוביץ': אמרתי קודם, זה עבירה של סחיטת דמי חסות.

יואב סגלוביץ': אחד המחוללים הנוספים זה כל מה שקשור לעבירות מס, מע"מ ומס הכנסה.

יואב סגלוביץ': רשויות המס פחות מדי נמצאות שם.

יואב סגלוביץ': הם יהיו שם בעוצמה הרבה יותר גבוהה כחלק מהתוכנית.

יואב סגלוביץ': גם אכיפה אזרחית.

יואב סגלוביץ': כל הכלים המנהליים הקיימים ולא הכול פלילי.

יואב סגלוביץ': אפשר להשתמש באכיפה אזרחית ואכיפה מנהלית.

יואב סגלוביץ': בכל תחום שהוא, תופעל כל המערכת בהקשרים האלה, כלומר אם אמרתי בפתח דבריי שעבריינים עוברים על כל החוקים כולם, מדינה שלוקחת את עצמה בידיים צריכה להפעיל את כל הכלים המדינתיים שלה אל מול המטרות האלה.

יואב סגלוביץ': בהגדרה זה הולך למבצע ממשלתי אל מול העניין הזה של מדינת ישראל.

יואב סגלוביץ': הנושא של צ'יינג'ים הוא בכל מקום בארץ, בייחוד בחברה הערבית.

יואב סגלוביץ': היום הוא בעייתי מאוד בגלל תופעות אחרות שתיכף אני אגע בהן גם, של נושא של שוק אפור ומה המחוללים שלו.

יואב סגלוביץ': בכל מקרה גם בהקשר הזה אנחנו נעסוק בהקמתה של יחידה נוספת, יחידה מיוחדת ברשות המיסים, אני לא מדבר על משטרה עכשיו.

יואב סגלוביץ': יש כזו אחת.

יואב סגלוביץ': צריכים להרחיב אותה ולהגדיל אותה.

יואב סגלוביץ': היא יחידה שעובדת נכון להיום יחד עם יחידת להב אל מול ארגוני הפשיעה.

יואב סגלוביץ': אנחנו נרחיב אותה, אבל עד שנרחיב אותה הולך להיות פה מיקוד פעילות עוד בלי שהרחבנו שום דבר.

יואב סגלוביץ': זה עבודה משולבת יחד עם רשות המיסים ועם משרד האוצר.

יואב סגלוביץ': אני לא אומר דברים שהולכים לקרות.

יואב סגלוביץ': זה דברים שחלקם מתואמים ואמורים להיות בפועל.

יואב סגלוביץ': אני פה נוגע במשהו שהוא רחב יותר, הוא מחולל מרכזי והוא מנוע שאין לו כרגע פתרון בית ספר אבל ננסה לייצר לו פתרון, זה כל מה שקשור לשוק אפור וההלוואות החוץ-בנקאיות.

יואב סגלוביץ': בשל העובדה שאי אפשר לקחת משכנתאות כי אי אפשר למשכן את הבית, הסיפור של מזומן הוא מחולל מרכזי שצריך לעשות את המקסימום ברמת המדינה.

יואב סגלוביץ': זה לא עניין של אכיפה.

יואב סגלוביץ': ברמת המדינה לייצר פלטפורמות אחרות.

יואב סגלוביץ': הוא נושא מורכב, הוא נושא לא פשוט.

יואב סגלוביץ': הוא גם חוסה תחת "הכנפיים" שאני הולך לעסוק בהן, הולך לטפל בהן.

יואב סגלוביץ': כמובן שהפיבוטים המרכזיים זה בנק ישראל ומשרד האוצר, אבל אי אפשר להתעלם מהמחולל שמייצר את כל העניינים האלה כולם.

אורית סטרוק: כתוב "מציאת חלופות" כי עוד לא מצאתם?

יואב סגלוביץ': כן, כי יש כל מיני רעיונות וכל מיני חלופות וצריך בסוף לקבל החלטות.

יואב סגלוביץ': ההחלטות תהיינה החלטות אוצריות של בנק ישראל, לא החלטות שלי, אבל צריך להגיע לצומת החלטה כי זה אחד המחוללים המרכזיים לעניין הזה.

ינון אזולאי: כן, אבל אתה צריך רק לקחת בחשבון בהערת ביניים, שמציאת חלופות להלוואות זה אדם, אין לו כסף והוא צריך הלוואה, כלומר צריך למצוא להם מנגנון של פרנסה מכובדת שאנחנו יודעים שיש עם זה בעיה.

יואב סגלוביץ': עזבו רגע את הפרנסה.

יואב סגלוביץ': היום אנשים ישרי דרך, טובים ונורמטיביים שרוצים לבנות את ביתם נאלצים ללכת לשוק האפור בחברה הערבית כי אין להם אפשרות.

יואב סגלוביץ': הם לא עברייניים ולא שום דבר, ואז כשהם לא משלמים, אז הביצוע - - -

קטי קטרין שטרית: זה קורה בכל חברה.

עאידה תומא סלימאן: 2% מהמשכנתאות במדינת ישראל זה מהציבור הערבי.

יואב סגלוביץ': מה שאני אומר, צריך לייצר מהלך כי היום אנשים נורמטיביים וטובים נכנסים למצב של הלוואה ומרגע שהם לא מחזירים את ההלוואה, אז זה לא הוצאה לפועל שאתם מקבלים אותה אלא הוצאה לפועל אחרת.

יואב סגלוביץ': זה חלק מהתשתית והרבה עבריינים עוסקים בהלוואות האלה.

יואב סגלוביץ': אתה נכנס למקום ואתה בטוח ואתה משוכנע שזה מקום לגיטימי, אבל מאחור נמצא עבריין.

יואב סגלוביץ': כשנמצע עבריין מאחורה כל הכללים משתנים ולכן אנשים לכודים כרגע בתוך מצב מסוים וחלק מהסיפור הוא הסיפור הזה.

יואב סגלוביץ': נצטרך לפתור אותו.

יואב סגלוביץ': יש פה דברים שיהיו מחר בבוקר.

יואב סגלוביץ': זה לא פתרון של מחר בבוקר אבל חייבים לשים אותו כמשהו שחייבים לפתור.

יואב סגלוביץ': אני לא ממציא שום דבר.

יואב סגלוביץ': זה נמצא במסקנות, זה נמצא בדוחות.

יואב סגלוביץ': פשוט אף ממשלה עד היום לא הרימה את הכפפה הזאת ואנחנו נעשה את זה.

יואב סגלוביץ': יש את הנושא של מכרזים.

אחמד טיבי: אני יודע שמכרז הוא גורם סיכון קטלני בחברה הערבית.

יואב סגלוביץ': אם לא הייתי חושב ככה, לא הייתי מעלה את זה.

יואב סגלוביץ': המכרזים היום של הרשויות המקומיות מייצרים מהלך ובעיה, ואני מדבר עכשיו על האנשים הטובים, ראש רשות ורובם כאלה.

יואב סגלוביץ': ראש רשות ערבית רוצה להוציא מכרז, יש בעיה בשל העובדה שזה מקור לא אכזב לסחיטה או הזזה אנשים מהמקומות האלה.

יואב סגלוביץ': ראשי הרשויות באיזשהו מקום לכודים בתוך האירוע הזה מאלף ואחת סיבות.

יואב סגלוביץ': לפתור את העניינים, לפעמים זה לא לתפוס כרגע, לייצר משהו ברמת התהליך.

יואב סגלוביץ': הרעיון המרכזי הוא, היום אם אתה ראש רשות ורוצה להעביר את המכרז דרך המשכ"ל, העלויות והתקורות הן גבוהות.

יואב סגלוביץ': צריך למצוא תהליך ולכן אני כותב פה, השותפים זה משרד הפנים ומרכז השלטון המקומי.

יואב סגלוביץ': לייצר מהלך שראש רשות יכול להוציא מכרז, להתרחק מהאזור הגיאוגרפי של האנשים שמגיעים ולקבל שירות טוב יותר, מהיר יותר, זול יותר ובלי עבריינים מעורבים.

יואב סגלוביץ': שלא יהיה מצב שכסף שהמדינה מעבירה אותו יכול להגיע לידיים של העבריינים.

יואב סגלוביץ': לצערי זה קורה בלא מעט מקומות.

יואב סגלוביץ': הדבר הנוסף הוא לשחרר את ראש הרשות המקומית מהחשש והפחד.

יואב סגלוביץ': זה לא עולה כאן, אבל ראשי רשויות מקומיות במקומות שונים בארץ בייחוד בחברה הערבית נתונים ללחץ מתמיד.

יואב סגלוביץ': צריך לשחרר אותם.

יואב סגלוביץ': הם נבחרי ציבור, הם צריכים לעשות את עבודתם נאמנה לטובת כולם.

יואב סגלוביץ': נגעתי בחלק מהמקומות.

יואב סגלוביץ': אין פה שום המצאה של שום דבר חדש.

יואב סגלוביץ': יש רק דבר אחד, ההחלטה של הממשלה, של ראש הממשלה שהוא לוקח גם את הסיפור הזה שהציג פה תומר, את הדבר שאמר פה חכרוש, כלומר המשטרה כגוף אופרטיבי מרכזי את ההחלטה הממשלתית שבאה ואומרת, זה עסק של המדינה, זה עסק של הממשלה, זה אחד מהיעדים המרכזיים של הממשלה הזאת.

יואב סגלוביץ': ראש הממשלה באופן אישי הוא בראש ועדת שרים לנושא הפשיעה בחברה הערבית.

יואב סגלוביץ': אני לצורך העניין ברוב הקטעים פרויקטור של הממשלה בתחום הזה.

יואב סגלוביץ': נצטרך פה שיתוף פעולה.

יואב סגלוביץ': תיכף נשמע גם ביקורת אבל נצטרך שיתוף פעולה.

יואב סגלוביץ': נצטרך רוח גבית וגם על זה אנחנו עובדים, מייצרים שיתוף פעולה, הבנה, חיבור למנהיגים, לראשי ציבור, לראשי רשויות, לחברי כנסת כי צריכים פה שותפות לסיפור הזה.

יואב סגלוביץ': זה מאבק של כולם ואין לנו ברירה אלא לנצח אותו.

יואב סגלוביץ': הכוונה שלנו הוא לעשות שינוי שייראה בעין.

יואב סגלוביץ': עד עכשיו דיברתי.

יואב סגלוביץ': מבחן התוצאה הוא עלינו ואנחנו נראה פה את השינוי הזה, ואם לא נראה את השינוי הזה, אני סמוך ובטוח שאני אגיע לפה לא אחת ולא שתיים, ועכשיו יש לכם כתובת ברורה ומיידית.

יואב סגלוביץ': תודה רבה.

מירב בן ארי: תודה רבה.

מירב בן ארי: אתה רוצה להתייחס?

ג'מאל חכרוש: אני אתייחס לכמה נקודות, מה שידידי תומר העלה.

ג'מאל חכרוש: עשר תחנות וארבע נקודות שהקמנו, ונכון מאוד, עיבוי של התחנות הוא אפילו יותר חשוב מתחנות חדשות.

ג'מאל חכרוש: הקמנו 14, עשר תחנות וארבע נקודות שהן חלשות.

ג'מאל חכרוש: להיפך, הציפייה של הציבור הייתה לתת מענה ופתאום לא נתנו את המענה וזה אכזבה.

ג'מאל חכרוש: אנחנו חייבים לעשות אותן תחנות גדולות שעונות לאזרח.

ג'מאל חכרוש: הדבר השני, הזכרתם את הצעירים ללא עתיד.

ג'מאל חכרוש: אני הגדרתי את זה ואני לא מגזים, יקבלו/לא יקבלו פצצה מתקתקת בחברה הערבית.

ג'מאל חכרוש: יש מקומות ש-40% מהצעירים ללא מעש.

ג'מאל חכרוש: אנחנו כמשטרה בראשות המפכ"ל, יש לנו את התוכנית לפחות לחלק מזה, עשרות ואפילו מאות צעירים, תוכנית בקיץ, 30 מפגשים לצעירים, אלה שיש להם עבר קל ולוקחים אותם.

ג'מאל חכרוש: אחרי 30 מפגשים מוחקים להם את העבר הפלילי והם מצטרפים לשוק העבודה למקומות מכובדים.

ג'מאל חכרוש: זו תוכנית מאוד קהילתית.

ג'מאל חכרוש: בהנחיית המפכ"ל הקמנו אותה.

מירב בן ארי: כן, המפכ"ל דיבר גם על התכנית.

ג'מאל חכרוש: היא תוכנית חשובה מאוד.

ג'מאל חכרוש: אני מוצא לנכון וחובה לציין הזדמנות גדולה שננצח.

ג'מאל חכרוש: ראשי רשויות ומנהיגי החברה הערבית היום תומכים ורוצים ומוכנים לתת הכול לתמוך בנו.

ג'מאל חכרוש: סוף סוף יש לנו תמיכה מכל הקשת.

ג'מאל חכרוש: זו הזדמנות לנצח את המחלה הזאת.

מירב בן ארי: תודה רבה.

יואב סגלוביץ': אני רק אשלים עוד משפט אחד.

יואב סגלוביץ': תראו, אנחנו נגענו עכשיו בתוכנית בהיבטים של אכיפה בעיקר, אכיפה ובמעטפת.

יואב סגלוביץ': אני אומר פה משהו לגבי הממשלה.

יואב סגלוביץ': יש מקטעים אחרים של תוכניות רחבות מאוד ש"נוגעים" בכל התחומים הרכים, כלומר בכל מה שקשור לרווחה, לצעירים חסרי מעש.

יואב סגלוביץ': הדברים האלה נמצאים בתוך תוכנית 923 ונמצאים בתוך תוכניות נוספות גם שמכוונות לחברה הבדואית, שנמצאות בהקשרים אחרים.

יואב סגלוביץ': אנחנו פה התייחסנו למכלול מסוים, חשוב, משמעותי שהוא תווך של כל מה שקשור למאבק בפשיעה והחזרת השקט לרחובות, אבל את כל הסיפור הזה עוטפת תוכנית ממשלתית מאוד רחבה שאמורה לתת מענה רחב מאוד לחינוך, לבריאות, לדברים נוספים.

יואב סגלוביץ': הם חלק מהסיפור כי זה לא הכול אכיפה.

יואב סגלוביץ': מי שחושב שהכול אכיפה, לא נגיע לשום מקום.

יואב סגלוביץ': זה בעיקר כל הנושאים האלה שהם בעיקר בכובע של המשרד לביטחון פנים.

יואב סגלוביץ': אנחנו מעורבים גם בתוכניות אחרות של הממשלה בשביל לדעת ולהתחבר, אבל הצגנו רק את זה.

יואב סגלוביץ': צריכים להבין, אני אומר פה לחברי הכנסת ולכל האנשים, יש פה מעטפת הרבה יותר רחבה שלא הוצגה פה, זה לא במנדט שלנו.

יואב סגלוביץ': אנחנו כן מחוברים וכן מעורבים בה, שאני מקווה מאוד שתיתן מעבר לעניין של האכיפה, תיתן באמת הזדמנות לאלף ואחד דברים בכל תחומי החיים.

יואב סגלוביץ': תודה.

מירב בן ארי: תודה.

מירב בן ארי: חבר הכנסת ינון אזולאי, בקשה.

ינון אזולאי: תודה רבה קודם כל לאחמד שנתן לי את התור.

ינון אזולאי: סליחה, אני פשוט צריך לצאת לפגישה שנקבעה לי.

ינון אזולאי: קודם כל יישר כוח על הדיון החשוב הזה, כי אני חושב, כשיש את הפשיעה במגזר הערבי, זה לא פוגע רק במגזר הערבי.

ינון אזולאי: בסופו של דבר זה זולג לכולנו בכל מיני מקומות, כי אם לא טוב לאדם בבית שלו, אז הוא יוצא החוצה, לא יעזור כלום.

ינון אזולאי: הפשיעה לא נמדדת רק היום בגיל 20.

ינון אזולאי: אמר את זה עכשיו, קצת נגע סגן השר, אבל כששואלים מתי ילד נשר, הוא נשר בגן כשלא אבחנו אותו נכון, ולכן המעטפת צריכה להיות באמת מעטפת כזאת.

ינון אזולאי: נכון שהיום באים ומשקיעים משאבים לתפוס את אותו רוצח נתעב, אבל המשאבים היו צריכים להיות בעצם שהיו משקיעים בהם בגן אם היה אבחון נכון.

ינון אזולאי: כשדיברת למשל על נושא ההלוואות, מה פירוש ניתן להם פתרונות?

ינון אזולאי: הם לא רוצים כמו שאני לא רוצה וכמו שאתה לא רוצה להיות מקבץ נדבות.

ינון אזולאי: אם אנחנו מקבלים נתונים ואנחנו רואים שבמגזר הערבי, תסתכל מבחינת העבודה במשרדי הממשלה, בנציבות.

ינון אזולאי: הם לא מגיעים לאחוזים שהחלטת הממשלה קבעה, אז הווה אומר שאנחנו פוגעים בהם.

ינון אזולאי: זה נכון גם למגזר החרדי אבל כרגע אנחנו מדברים על המגזר הערבי.

ינון אזולאי: אל תביא להם פתרון להלוואה.

ינון אזולאי: צריך לעשות הקלות וצריך להסתכל קודם כל איך אנחנו מביאים את הפרנסה הזאת כדי שהוא לא יצטרך ללכת לאותו צ'יינג' שמאחורה כמו שאמרת, נמצא העבריין.

ינון אזולאי: זה הפתרונות שצריכים להביא.

ינון אזולאי: למצוא פתרון להלוואה אחרת, זה להוציא מפה ולקבל משם ובסוף ימצאו אותו ירוי באיזשהו מקום כי לא היה לו להחזיר את זה.

ינון אזולאי: המעטפת היא באמת נכונה, שצריכה להיות עם הרווחה ועם החינוך ועם כל מה שצריך.

ינון אזולאי: המשטרה, אני שמח שמתעוררת כל פעם מתעוררת מחדש, אבל שואל האזרח הערבי, אני חושב, מי מבטיח לי?

ינון אזולאי: אנחנו לצערי גם לא נתפלא אם עוד היום בערב או מחר בבוקר נשמע על עוד רצח, וזה יכול לקרות כי כל יום לצערי יש שם רצח.

ינון אזולאי: לרוב זה אישה שנרצחת או ילד פתאום שנרצח, שאנחנו לא מבינים, כי רצו להרוס למשפחה אז לקחו את הנשמה של הילד הזה.

ינון אזולאי: הדבר הזה, מי מבטיח לנו שהפעם זה שונה?

ינון אזולאי: אז נכון, זה עוד החלטת ממשלה והפעם באו ממשלה חדשה.

ינון אזולאי: הלוואי ואני טועה והלוואי שבעוד חצי שנה נשב פה ושהיושבת-ראש או כל מי שיהיה פה יעשה איזשהו מעקב ונראה באמת - - -

מירב בן ארי: אנחנו נשב בנובמבר על מעקב.

מירב בן ארי: יהיה כל הזמן מעקב על התוכנית.

ינון אזולאי: אם יהיה את המעקב באמת בצורה עקבית, אני חושב שזה יהיה חלק מהדוח שהמשטרה נותנת, איך אנחנו ממגרים את הפשיעה הזאת.

ינון אזולאי: צריך לבדוק גם עוד נתון שלא ראיתי אותו בכל הנתונים.

ינון אזולאי: למשל כשיש קריאה, תוך כמה זמן מגיע מאיפה שיש תחנת משטרה ומאיפה שאין תחנת משטרה, תוך כמה זמן מגיע ?

ינון אזולאי: כשאתה מדבר על לרשת את העיר במצלמות, הרי אנחנו יודעים שבסופו של דבר הם לא באים מהכניסה לעיר.

ינון אזולאי: מסביב לכפרים יש כל מיני שבילים שמשם הם מגיעים.

ינון אזולאי: מה אתה עושה שם?

ינון אזולאי: הדברים האלה, צריכים לתת מענה כי בסופו של דבר אותו אזרח ערבי, הוא חי בבית שלו.

ינון אזולאי: הוא רוצה לחיות והוא רוצה שהילד שלו ירד לשחק כמו שהילד שלי יורד בבטחה.

ינון אזולאי: הוא גם צריך שהילד שלו ירד בבטחה לשחק, וזה מה שאנחנו צריכים לתת למגזר הערבי כי הם חלק מאיתנו פה, הם גרים איתנו וחייבים לתת להם את כל הביטחון הזה.

ינון אזולאי: כמובן שאיסוף נשק צריך להיות.

ינון אזולאי: אני מחזק את ידי המשטרה, כי זה לא חוכמה לשבת פה ולדבר.

ינון אזולאי: כשהם צריכים להגיע לבית שיש לו נשק, הם צריכים להיות חשופים.

ינון אזולאי: יכול להיות שאותו אדם שהוא רוצח, ואני לא רוצה להיות במקום הזה שהוא צריך להתמודד עם רוצח ממולו והוא כרגע לא יודע אם להוציא את הנשק או לא להוציא את הנשק.

ינון אזולאי: אני מחזק את ידי המשטרה אבל הדברים האלה צריכים לקחת בחשבון.

ינון אזולאי: כבוד סגן השר, במה שפתחתי אני רוצה לסיים.

ינון אזולאי: כדאי שזה יהיה תוכנית מערכתית.

ינון אזולאי: אל תיקחו את זה רק למשטרה.

ינון אזולאי: אתה נמצא במקום שאתה יודע להשפיע שם מהגיל הקטן, איך אנחנו מאבחנים את הילד הזה ואיך אנחנו עושים מערך של הרווחה עם המשפחה כדי שיהיה להם כל מיני תוכניות של משפחות, הנחיות הורים ודברים כאלה כמו שיש בשאר המגזרים.

ינון אזולאי: לתת להם מתנ"סים.

ינון אזולאי: תנו להם את הדברים האלה ורק ככה אנחנו יכולים למגר את הפשיעה מהתחלה.

ינון אזולאי: תודה רבה.

מירב בן ארי: תודה חבר הכנסת אזולאי.

מירב בן ארי: חבר הכנסת אחמד טיבי, בקשה.

אחמד טיבי: תודה רבה, גבירתי.

אחמד טיבי: שוב אנחנו מדברים על הנושא הכואב והמדאיג ביותר בחברה הערבית.

אחמד טיבי: יש נושאים שהם נושאים כמעט נצחיים כמו בעיות קרקע, תכנון ובניה וכדומה, אבל בינתיים הנושא הזה של דם הניגר ברחובות הוא מדאיג כל אבא, כל אימא, כל משפחה, את כל הקהילה, והתחושה היא קשה כלפי מי שאמור לטפל בפשעים האלה, ברציחות.

אחמד טיבי: יש שני סוגי אלימות.

אחמד טיבי: יש סוג אחד שהוא אלימות של ארגוני פשיעה והמדינה בלבד היא שאמורה, יכולה לטפל באלימות הזאת.

אחמד טיבי: יש סוג שני של אלימות, חברתית, למשל אדם רב עם השכן שלו או תלמיד שמרביץ למורה או יורה באימא שלו.

אחמד טיבי: זאת אלימות חברתית.

אחמד טיבי: כולנו נושאים באחריות לסוג הזה של האלימות, האלימות החברתית.

אחמד טיבי: זה עניין של חינוך, מסגרות, הורים, משפחה, בית ספר וכיוצא בזה.

אחמד טיבי: כאשר מדובר על דמי חסות, על מכרזים שהפכו להיות סכנת חיים, על סחר בנשק, על הברחות נשק, 70% מהברחות הנשק הן מבסיסי הצבא.

אחמד טיבי: אנחנו מכירים את הנתון הזה יותר מעשר שנים.

אחמד טיבי: מתריעים בכל מקום.

אחמד טיבי: תסבירו לי איך מדינת ישראל שיכולה להגיע למשאית אי שם בסודן ולהפציץ אותה - - -

מירב בן ארי: לפי מקורות זרים.

אחמד טיבי: לא, גם פה פרסמו.

אחמד טיבי: איך היא לא יכולה להגיע ליונדאי לבנה עם M-16 ואקדחים וכדומה, שנכנסת ליישוב X או Y ולאחר מכן פתאום אתה רואה רצח?

אחמד טיבי: איך?

אחמד טיבי: המדינה יכולה.

אחמד טיבי: למה אני עושה השוואות?

אחמד טיבי: בזמנו הגיע לכנסת המפכ"ל הקודם ואמר, תנו לי חמש שנים, אני ממגר את ארגוני הפשיעה בגוש דן.

אחמד טיבי: קראו לזה אז טרור אזרחי כי נהרגו שם יהודים והמדינה סערה.

אחמד טיבי: סימן שהמשטרה יכולה.

אחמד טיבי: אני אומר שהמשטרה חזקה, משטרת ישראל, מקצועית, יכולה להדביר את הנגע הזה אבל היא לא קיבלה הכרעה ולכן ההכרעה חשובה.

אחמד טיבי: שני מיליארד שקל תקציב זה לא מספיק לטפל.

אחמד טיבי: לארגוני הפשיעה כנראה יש יותר כסף.

אחמד טיבי: הם מייצרים כסף כל הזמן, לכן ההחלטה של המדינה שיש לה מונופול על שימוש בכוח, הוא מה שנדרש.

אחמד טיבי: הנקודה השנייה, ניצב חכרוש שהיה קורבן.

אחמד טיבי: ניצב במשטרה, יורים על הבית שלו, סימן שהם מרגישים יותר חזקים.

אחמד טיבי: אין לי ספק שהאיש הזה, ניצב חכרוש רוצה מאוד.

אחמד טיבי: הוא חי בכפר כנא, חי בחברה הזאת, יודע בדיוק מה אנחנו מרגישים, שומע אולי יותר מאיתנו את הרחשים, את הרגשות, את הכעס.

אחמד טיבי: לדעתי יחידת סיף, אין לה אמצעים לא כלכליים, לא כספיים ולא צוות ולא כוחות.

אחמד טיבי: יכול להיות.

אחמד טיבי: זאת לא הדרך.

אחמד טיבי: רצון יש לו.

אחמד טיבי: יכולת ואמצעים, אני לא חושב שסיפקתם לו.

אחמד טיבי: הצעירים האלה בגיל 18, 20, 19, איך מגיע צעיר ללבוש כובע כזה ולהיות חייל בארגון פשיעה?

אחמד טיבי: אנחנו צריכים טיפול מקדים, שנים קודם כדי למנוע את התוצאה הסופית שהופך להיות סנג'יר, חייל שיורה באנשים על פי מחירון, לכן האחריות היא כבדה והאתגר הוא גדול אבל הדם ממשיך לשטוף את הרחובות שלנו.

מירב בן ארי: תודה רבה.

מירב בן ארי: חברת הכנסת ג'ידא רינאוי זועבי, בקשה.

ג'ידא רינאוי-זועבי: תודה רבה.

ג'ידא רינאוי-זועבי: אני זוכרת שישבתי יחד עם ג'מאל חכרוש לפני שלוש וקצת שנים בנצרת כדי גם לדבר על מיגור האלימות והפשע בחברה הערבית, והוא אז הציג תוכניות טובות אבל מאז כלום לא יצא לפועל.

ג'ידא רינאוי-זועבי: אני רוצה להגיד לכם שתם עידן האבחון והתכנון.

ג'ידא רינאוי-זועבי: צריך ביצוע.

ג'ידא רינאוי-זועבי: אני באתי היום כדי ספציפית לדבר על דבר אחד.

ג'ידא רינאוי-זועבי: מכל הדברים שאפשר לדבר עליהם, אני רוצה לדבר על אשראי.

ג'ידא רינאוי-זועבי: היום בישראל 2021, לרוב האזרחים הערבים אין גישה לאשראי.

ג'ידא רינאוי-זועבי: יש בעיה רצינית מאוד בזה שהבנקים בעידוד של המדינה מתעלמים ממתן גישה נאותה לאזרחים הערבים לאשראי ולא מאפשרים הלוואות ולא אשראי בנק.

ג'ידא רינאוי-זועבי: מתוך כלל אלה שמקבלים משכנתאות במדינה, רק 2% הם ערבים וכל זה מביא אותנו לקטסטרופה שנקראת שוק אפור.

ג'ידא רינאוי-זועבי: מה זה שוק אפור?

ג'ידא רינאוי-זועבי: מאיפה זה מגיע?

ג'ידא רינאוי-זועבי: אני אתן לכם בשלוש דקות כמה נתונים מהלמ"ס.

ג'ידא רינאוי-זועבי: לא הבאתי משהו מלא יודעת איפה.

ג'ידא רינאוי-זועבי: 40% מהמבוגרים הערבים, אין להם חשבון בנק אלא אם כן זה חשבון דואר.

ג'ידא רינאוי-זועבי: 50%, אין להם כרטיס אשראי.

ג'ידא רינאוי-זועבי: העסקים הערבים שמהווים 10% מכלל העסקים בישראל, מרבית העסקים הערבים, מעל 90% הם עסקים קטנים או עסקים זעירים והם מעסיקים מעל 60% מכוח העבודה בחברה הערבית, אבל מה קורה לאותם עסקים קטנים או זעירים במיוחד בשנת הקורונה, סך הכול הלוואות שאושרו לעסקים אלו עומד על 8% בלבד.

ג'ידא רינאוי-זועבי: זה אומר שאנשים שרוצים לבנות בית, לחתן ילדים, לשלוח ילדים לאוניברסיטה, לחיות באיכות, בכבוד, אין להם מאיפה ואז המדינה שואלת, התקשורת הישראלית העברית שואלת, למה שוק אפור?

ג'ידא רינאוי-זועבי: זה השוק האפור, כי דוחקים את האנשים שרוצים לחיות, דוחקים אותם לפינה וזה שורש הרוע וצריך להחליט באמת בהחלטה שהיא החלטה אקטיבית ולא סתם רק לתכנן אלא להתחיל לבצע.

ג'ידא רינאוי-זועבי: אין מנוס אלא מלסגור את השיבר, כי גם משפחות פשע זה ביזנס וצריך לסגור את הביזנס הזה.

ג'ידא רינאוי-זועבי: תודה רבה.

מירב בן ארי: תודה רבה.

מירב בן ארי: חברת הכנסת עאידה תומא סלימאן, בקשה גבירתי.

עאידה תומא סלימאן: תודה רבה.

עאידה תומא סלימאן: קודם כל ברכות על הוועדה, כבוד היושבת-ראש.

עאידה תומא סלימאן: אני חושבת שהגיע הזמן ושמו בפנייך אתגר שהוא מאוד חשוב, אתגר של באמת לטפל בנושא כל כך כאוב שאנחנו כבר שנים רבות מדברים עליו.

עאידה תומא סלימאן: אני יודעת את המנטרה שכל הזמן זרקו לפנים שלנו ומה אתם עושים כדי להיאבק בפשיעה.

עאידה תומא סלימאן: לפחות היום אני יכולה באוזן הרגישה שלי להרגיש שחלק ממה שדיברנו עליו חמש שנים וטפטפנו וצעקנו והקזנו דם במליאה ובחוץ, חלק ממנו השתרבב לתוך התוכנית הזו.

עאידה תומא סלימאן: כנראה יש מישהו שהתחיל להקשיב אחרי כל כך הרבה שנים ואחרי הרבה רציחות ואחרי הבנה שאנחנו לא נתבוסס בדמנו לבד.

עאידה תומא סלימאן: אני אומר דברים קשים אולי לאוזן, אבל גם במדינה התחילו להבין שאי אפשר להזניח את החצר האחורית הזו, כי הפשיעה גם תיכנס לחצר הקדמית, וזה טוב לא שזה קורה, אלא טוב שהתחילו להבין את זה כי אנחנו הזהרנו מזה כל הזמן.

עאידה תומא סלימאן: על פניו, איך שזה נראה, התוכנית נראית בסדר, נוגעת בכל הנקודות שלא קיבלו מענה עד היום.

עאידה תומא סלימאן: את האמת, הייתי רוצה להקשיב יותר ואני מכירה את הכאב שנמצא בו ניצב חכרוש כמי שגם נפגע לא פעם ראשונה מהפשיעה ומהאלימות הזו.

עאידה תומא סלימאן: שמעתי גם אצלו איזושהי אות מצוקה שהוא אומר שעד עכשיו לא נתנו לו את הכלים המספיקים כדי לטפל, והוא בא לוועדה כדי להגיד, תנו לי את הכלים האלה.

עאידה תומא סלימאן: אני מצפה ממי שמופקד, להרגיש יותר בטוח שהוא יכול באמת לטפל.

עאידה תומא סלימאן: אפילו כשאני מסתכלת על המצגת שבפנינו, אני חייבת להגיד, קודם כל צריך שתהיה החלטה פוליטית אצל הממשלה והבנה עמוקה שבלי שינוי מבני בתפיסה של המשטרה ביחס שלה לאוכלוסייה הערבית, אולי יש אפשרות לעשות אכיפה אבל לא יהיה שינוי מהותי.

עאידה תומא סלימאן: אני חושבת שהמשטרה חייבת לבדוק את עצמה ולעבור תהליך עם עצמה.

עאידה תומא סלימאן: המשטרה חייבת להפסיק להסתכל על עצמה ככלי דיכוי לאוכלוסייה הערבית, ויותר כמשרתת את האוכלוסייה הערבית בחיפוש שלה אחרי הביטחון האישי.

עאידה תומא סלימאן: הסוויץ' הזה אם לא יעשה, וזה מחייב תהליך פנימי בתוך המשטרה, תהליך עמוק שבמדינות אחרות כמו מדינות שעברו סכסוכים פנימיים ולאומיים עברה המשטרה את התהליכים האלו.

עאידה תומא סלימאן: אני מציעה שאולי כדאי ללמוד ממשטרת אירלנד.

עאידה תומא סלימאן: הם עברו תהליך פנימי מאוד חזק שעזר להם להתמודד עם הנושאים האזרחיים, ופה אנחנו מדברים על נושא אזרחי.

עאידה תומא סלימאן: פערי אי השוויון.

עאידה תומא סלימאן: זה לא יכול להיות.

עאידה תומא סלימאן: זה מעיד באמת על אי הבנה אמיתית למציאות.

עאידה תומא סלימאן: אם שמים הרשתות החברתיות לפני פערי אי השוויון, זה אומר שעדיין התפיסה היא תפיסה של חוסר הבנה אמיתי לסדרי העדיפויות ומה כן מחולל את השינוי העמוק ומה יותר מסתכלים עליו.

עאידה תומא סלימאן: הרי הצעירים חסר מעש, הם לא גדלו וחלמו להיות חסרי מעש.

עאידה תומא סלימאן: זה בגלל פערי אי השוויון.

עאידה תומא סלימאן: מה שאמר חבר הכנסת טיבי על הפרדה בין אלימות חברתית ותפיסה של פשיעה, נכון מאה אחוז אבל צריך לקחת בחשבון שגם אלימות נגד נשים וגם אלימות חברתית הם הרבה יותר קשים בגלל שיש ארגוני פשיעה שעובדים כמו שכירי חרב באלימות מהסוג השני ואת זה צריך לזכור טוב מאוד.

עאידה תומא סלימאן: בעניין הפשיעה הלאומנית, אני חושבת שאולי אצטרך חצי שעה לדבר לזה אבל כדאי מאוד לבדוק את המונח הזה שפיתחתם ועל סמך מה, ולקשור את הערים המעורבות בזה כאילו זה משהו חולף.

עאידה תומא סלימאן: זה הכול מתנקז לפערי אי השוויון.

מירב בן ארי: תודה רבה.

מירב בן ארי: סגן השר חייב לצאת, אז הוא רוצה רק להתייחס.

יואב סגלוביץ': קודם כל אני רוצה להתנצל בפני חברי הכנסת.

קטי קטרין שטרית: לא, אבל חבל מאוד שאתה לא - - - .

קטי קטרין שטרית: זה הצד יותר של הקואליציה, כי אנחנו לא רואים פה מילה וחצי מילה על מה שקרה בחודש מאי וזה מאוד חורה לי.

עאידה תומא סלימאן: אפשר לחשוב שאני ליטפתי את הקואליציה בדברים שלי.

יואב סגלוביץ': חברים תקשיבו, אני לא חושב שאני תייגתי.

יואב סגלוביץ': זה בסדר שתגידו, הכול טוב.

יואב סגלוביץ': אני פשוט רוצה להתנצל מהסיבה הפשוטה, הדיון היה צריך להתחיל ב-13:30 והוא היה צריך להסתיים ב-15:00.

יואב סגלוביץ': מחכים לי 15 אנשים במקום אחר.

קטי קטרין שטרית: כן, אבל לא אמרת מילה וחצי מילה על כל מה שקרה, כי כל מה שהצגתם כרגע, עטפתם אותו במשהו כלכלי, משהו במצוקה וכו'.

קטי קטרין שטרית: כל מי שהתפרע ושרף וזרק אבנים הוא בכלל לא במצב לא נורמטיבי.

עאידה תומא סלימאן: לא, לא כולם.

עאידה תומא סלימאן: היהודים שזרקו אבנים - - -

מירב בן ארי: חברת הכנסת קטי שטרית, אני אתן לך את זכות הדיבור.

מירב בן ארי: אני רוצה להגיד תודה רבה לסגן השר.

מירב בן ארי: קודם כל המנכ"ל נמצא כאן, היה גם לכל אורך הדיון הקודם.

מירב בן ארי: יואב הולך אבל הוא כאן מ-13:30.

מירב בן ארי: אני אסביר לך למה איחרנו בשעה היום, כי נתתי לכל חברי הכנסת לדבר ושמרתי על זכותם.

מירב בן ארי: יואב נמצא כאן מ-13:30 וחיכה שהדיון הזה יתחיל, בדיוק כמוכם, ולכן אני משחררת אותו לענייניו.

קטי קטרין שטרית: זה זלזול.

מירב בן ארי: לא, הוא האחרון שאת תגידי עליו שהוא מזלזל.

קטי קטרין שטרית: זה שאתם מזלזלים בוועדות.

קטי קטרין שטרית: ככה אתם מזלזלים.

קטי קטרין שטרית: כשאתם הייתם באופוזיציה הקשבנו לכם.

קטי קטרין שטרית: זה פשוט לא יאומן כמה אתם דורסים ודורסנים.

מירב בן ארי: לא מירב ולא קטי שנכנסה שעה וחצי אחרי שהתחיל הדיון, ולמרות זה נתתי לך לדבר.

קטי קטרין שטרית: תסלחי לי, חייל איים בלהתאבד.

קטי קטרין שטרית: זה היה יותר חשוב לי מאשר להיות אצלך, בסדר?

מירב בן ארי: עם כל הכבוד, את לא תפריעי לי, בטח שהגעת באיחור לדיון.

מירב בן ארי: יש לך זכות דיבור עכשיו שלוש דקות, את מוזמנת.

קטי קטרין שטרית: מה זה משנה?

קטי קטרין שטרית: הוא לא נמצא כאן.

קטי קטרין שטרית: אני אדבר לקיר?

קטי קטרין שטרית: למי לדבר?

מירב בן ארי: יש כאן את מנכ"ל המשרד.

מירב בן ארי: יש לך זמן לדבר שלוש דקות.

מירב בן ארי: או שתדברי או שתצאי החוצה.

קטי קטרין שטרית: את לא תגידי לי לצאת החוצה.

מירב בן ארי: את תתפלאי.

קטי קטרין שטרית: אז את תשתמשי בבריונות.

מירב בן ארי: אני לא אשתמש בבריונות.

קטי קטרין שטרית: זה מה שאת עושה.

קטי קטרין שטרית: את לא נותנת לי לדבר.

מירב בן ארי: יש לך שלוש דקות לדבר.

קטי קטרין שטרית: את נתת לו לצאת.

קטי קטרין שטרית: הוא מבצע מדיניות של הדרג המדיני.

מירב בן ארי: אל תצעקי עליי.

קטי קטרין שטרית: הדרג המדיני פה, מה אמר?

קטי קטרין שטרית: הוא דיבר על פשיעה פלילית.

קטי קטרין שטרית: לא הזכירו לחלוטין את הפשיעה הלאומנית שהתרחשה פה, והיא הפצצה המתקתקת כי אין שום טיפול בנושא הזה.

קטי קטרין שטרית: הרי דיברו על מה?

קטי קטרין שטרית: נתנו אב טיפוס נניח של מי שמבצע פשע.

קטי קטרין שטרית: מה שקרה במאי זה היו ילדים נורמטיביים, סטודנטים, אנשים משכילים, ילדים של בעלי עסקים.

קטי קטרין שטרית: אני רוצה להזכיר שרק אתמול בעיר לוד אישה ברכבה נוסעת ושני נערים ערבים מהגשר זורקים עליה, פוצצו את כל הזכוכיות.

קטי קטרין שטרית: מישהו הזכיר את זה בתקשורת?

קטי קטרין שטרית: אף אחד לא הזכיר את זה בתקשורת.

קטי קטרין שטרית: ילדים שנמצאים בבית ספר שנקרא מעוז חיים, יידו עליהם אבנים, על כל הילדים.

קטי קטרין שטרית: אף אחד לא אמר כלום.

קטי קטרין שטרית: כשאתה הצגת, תומר, את התוכנית שלך, בכלל לא דיברת על מניעה.

קטי קטרין שטרית: לא ראיתי שם מניעה.

קטי קטרין שטרית: אתם תמיד כאילו כיבוי השריפות.

קטי קטרין שטרית: אני דווקא מצפה, אתה יודע, ממשלת שינוי, כל הסיסמאות שדיברו עליהם, אז ציפיתי לאיזשהו באמת משהו מניעתי, לדוגמה, להיכנס קצת למסגדים ולהפסיק את כל ההסתות שזה משהו שקרה וגם עצרתם את האימאמים מלוד.

קטי קטרין שטרית: לא נעשה עם זה שום דבר.

קטי קטרין שטרית: כלום.

קטי קטרין שטרית: הרי רק כשהשב"כ נכנס, אז קצת אפשר היה להבחין באיזושהי תזוזה שם.

קטי קטרין שטרית: אני לא רואה פה שום דבר מניעתי, אני רואה מצב שבו איבדתם לחלוטין את גורם ההרתעה.

קטי קטרין שטרית: אין גורם התרעה.

קטי קטרין שטרית: נכנס שוטר, מבקש תעודת זהות או משהו כזה, אנחנו רואים את זה ברשתות החברתיות, שזה כבר סיפור אחר לגמרי.

קטי קטרין שטרית: אנחנו רואים אלימות מילולית קשה מאוד כלפי שוטרים.

קטי קטרין שטרית: לא רואים שום דבר בנושא הזה, שום תזוזה.

קטי קטרין שטרית: מבחינתי אלימות פיזית ואלימות מילולית היא היינו הך.

קטי קטרין שטרית: זה שנכנס שוטר ומבקש לבצע איזושהי פעולה, אתם הרי כבלתם את ידיהם של השוטרים.

מירב בן ארי: תודה רבה.

קטי קטרין שטרית: דיברו הרבה יותר ממני ולא הפסקת.

מירב בן ארי: תאמיני לי, את מדברת מלא.

קטי קטרין שטרית: את יודעת מה, עזבי.

קטי קטרין שטרית: כל הדיון הזה הוא פוליטי לחלוטין.

מירב בן ארי: נכון.

מירב בן ארי: חברת הכנסת אורית סטרוק, בקשה.

אורית סטרוק: מירב, אני מאוד מצטערת שסגן השר הלך.

אורית סטרוק: דווקא בגלל שאני מעריכה אותו רציתי שהוא ישמע אותי.

אורית סטרוק: אני חושבת שחשוב שהוא ישמע גם את הגישה שלנו, של האופוזיציה.

אורית סטרוק: לא נותר לי אלא לדבר אלייך, את כיושבת-ראש הוועדה, יש לך גם כן סיי ואת גם כן יכולה לקבוע סדרי עדיפויות.

אורית סטרוק: אני רוצה להגיד שהתוכנית בגדול לטיפול בפשיעה במגזר הערבי היא תוכנית טובה.

אורית סטרוק: בגדול היא טובה.

אורית סטרוק: יש לה בעיה מובנית אחת שרב בה הנסתר על הנפתר.

אורית סטרוק: אתם שמתם פוקוס על הבעיות.

אורית סטרוק: אין לכם באמת פתרון.

אורית סטרוק: אתם עוד לא יודעים איך אתם פותרים את בעיית המכרזים ולא איך אתם פותרים את בעיית ההלוואות בשוק האפור ולא איך אתם באמת פותרים את איסוף הנשק וכו'.

מיכל רוזין: פשוט אחרי הממשלות הקודמות שעשו את הכול כל כך מצוין, אז לא נשאר לנו מה לעשות.

מיכל רוזין: נו באמת, קצת פרופורציות.

אורית סטרוק: מיכל, לא הבנתי?

מיכל רוזין: קצת אמינות במה שאת אומרת.

מיכל רוזין: טיפה אמינות.

אורית סטרוק: מיכל, אמרתי שהתוכנית טובה וישר את מתנפלת?

אורית סטרוק: לא הבנתי מה את רוצה.

אורית סטרוק: תני לי לדבר כמו בן אדם.

מירב בן ארי: אני חושבת שמה שהיא אמרה בעניין הזה, זה שחסר לה הצעדים האופרטיביים.

אורית סטרוק: נכון, בדיוק.

מירב בן ארי: וזה בסדר, כי הוועדה הזאת תעקוב אחרי הצעדים האופרטיביים, אבל זה בסדר גמור מה שאמרת.

אורית סטרוק: אז לכן לא הבנתי מה מיכל רוצה.

מירב בן ארי: חסר לה נגיד צ'יינג'ים, אז איך בעצם עושים את הצ'יינג'ים.

אורית סטרוק: בדיוק.

מירב בן ארי: המכרזים, הבנתי, איך עושים.

אורית סטרוק: אין פה את הפתרונות.

אורית סטרוק: יש פה פוקוס על הבעיות וברוב הנושאים אין פתרונות.

אורית סטרוק: אני אומרת בדיוק את מה שאת אמרת, מירב.

אורית סטרוק: צריכים לעקוב ולראות איזה פתרונות באמת יעילים ונכונים יביאו.

אורית סטרוק: אחרי שאמרתי את כל זה על הנושא שהוא באמת חשוב, הנושא של הפשיעה במגזר הערבי, אני מבקשת, דורשת ואני אומר בעיקר לך מירב, כי מאוד הצטערתי לשמוע שזה הנושא של המשרד לביטחון פנים.

אורית סטרוק: אני מבקשת שהנושא של הוועדה לביטחון פנים, לפחות אחד הנושאים שהוא שם עליו דגש לא פחות מהטיפול בפשיעה במגזר הערבי, זה הטיפול בבריונות הלאומנית, בלאומנות, בטרור הלאומני הפנימי שקורה פה בתוך מדינת ישראל, שאת השיא שלו ראינו בפרעות באייר, במאי, אבל הוא מלווה אותנו לכל האורך, החל מההתקפות על כל מיני בחורים חרדים שהלכו ליד העיר העתיקה עוד לפני שהתחילו הפרעות, וההמשך בכל מה שקורה עכשיו כולל מה שקרה אתמול עם זריקת בלוקים על רכב שנסע בלוד, כולל הירי שכבר דיברתי על זה.

אורית סטרוק: חבל לי מאוד שיואב לא שמע את זה, שיורים על הבית של ניצול לינץ' והמשטרה פותחת תיק שהנושא של התיק לפי המשטרה זה ירי בשטח בנוי.

אורית סטרוק: בעיניי זה לא פחות חמור, מחילה, מזה שירו על הבית של ניצב חכרוש.

אורית סטרוק: זה לא פחות חמור.

אורית סטרוק: בן אדם הוא ניצול לינץ', הוא מגיע למשפט של הפורעים שפגעו בו, ובמקרה ירו בדיוק על הבית שלו ומדינת ישראל שותקת.

אורית סטרוק: איך קורה דבר כזה?

אורית סטרוק: אז אני אומרת, יש לנו פה אירוע נפרד, מירב, וזה קטי מאוד צדקה.

אורית סטרוק: האנשים שנעצרו והאנשים שהיו פעילים, הייתי בבית של בן אדם בעכו שאני מכירה אישית.

אורית סטרוק: הוא אומר לי, אורית, הלינץ' היה מתחת לבית שלי והשכנים שגרים איתי בבניין היו שותפים בו.

אורית סטרוק: זה לא אירוע של פרוטקשן, זה לא אירוע של פשיעה, זה אירוע של אנשים נורמטיביים.

אורית סטרוק: אני מבקשת ממך, מירב, את תייחדי דיונים לנושא הזה ותדרשי תשובות מהמשטרה, ואת עם הכוח שלך תמקדי אותם בזה, כי לא יעלה על הדעת שאנחנו לא נשים על זה פוקוס מאוד רציני.

מירב בן ארי: יהיה.

מירב בן ארי: תודה.

אורית סטרוק: בהקשר הזה אני רוצה לומר שבתוך האירוע הזה צריכים לשים פוקוס מאוד חזק על עבירות הסתה, בין שזה הסתה במסגדים, בין שזה הסתה בטיקטוק שאנשים עושים, פוגעים ביהודי ומשגרים לכל העולם, הנה פגענו בו ותראו, וזה היה חגיגה שלמה.

אורית סטרוק: אני מבקשת שגם על זה יושם דגש.

אורית סטרוק: זה בושה שהמשרד לביטחון פנים לא שם את זה כנושא מרכזי.

אורית סטרוק: זה בושה ואני מבקשת שהוועדה תשים את זה כנושא מרכזי.

מירב בן ארי: תודה רבה.

מירב בן ארי: חבר הכנסת שקלי, בקשה.

עמיחי שיקלי: עוד דיון שהוא בעיניי סופר חשוב, שמצטרף לדיון בבוקר ומוכיח גם למרות שזה נולד עקום, עדיין הוועדה הזאת היא סופר חשובה.

עמיחי שיקלי: דבר ראשון אני רוצה לחזק את ניצב חכרוש שאני הייתי מזועזע לשמוע שהעזו לירות על הבית שלו.

עמיחי שיקלי: בעיניי אירוע איום ונורא.

עמיחי שיקלי: אני חושב שראינו היום יעדים מאוד משמעותיים ורלוונטיים שהוצגו על ידי השר, התייחסות רצינית של סגן השר וגם של המנכ"ל.

עמיחי שיקלי: כמה הערות קטנות.

עמיחי שיקלי: אחד, יש פער דרמטי, מהותי בין היעדים שהציג המשרד לביטחון פנים, כל מי שדיבר מהמשרד לביטחון פנים לבין התפיסה שהציג המפכ"ל.

עמיחי שיקלי: זה כאילו שני ארגונים שהם לא מסונכרנים.

עמיחי שיקלי: אני אתן דוגמה.

עמיחי שיקלי: אמר בר לב, צמצום פשיעה ואלימות ברחוב הערבי, יעד ראשון.

עמיחי שיקלי: המפכ"ל אמר, אזרח תחילה.

עמיחי שיקלי: אחר כך היה מיטוט משפחות הפשע.

עמיחי שיקלי: אצל קובי שבתאי זה היה שיטור מותאם.

עמיחי שיקלי: צמצום תופעת הפרוטקשן, הוא דיבר על קהילות - - -.

עמיחי שיקלי: איסוף נשק בלתי חוקי, הוא דיבר על ייעוד טכנולוגי.

עמיחי שיקלי: זה לא מסונכרן, אז צריך לראות שהמשרד לביטחון פנים, הוא מכתיב את המדיניות למשטרה.

עמיחי שיקלי: אני לא יודע אם שמת לב לזה אבל אני מסתכל על זה מהצד, אומר רגע, הוא ממדינה אחת, הוא ממדינה אחרת.

עמיחי שיקלי: הם לא מדברים כאילו זו אותה מדינה.

עמיחי שיקלי: דבר שני, בכל נושא הענישה, איפה פה הפרקליטות בדיונים האלה?

עמיחי שיקלי: בלי ענישה משמעותית בבתי הכלא, בלי שהם יהיו צד בתוך האירוע הזה, אני מקווה שבנושאים האלה שישבו פה ויתנו דין וחשבון לנבחרי הציבור ויציגו איך הם מתכוונים גם להיות חלק במאבק בפשיעה ולסייע לנו.

עמיחי שיקלי: גם במצגת של המשרד לביטחון פנים וגם בזו של המפכ"ל יש הערכת חסר של הרכיב הלאומני בכל מה שקשור לנעשה במגזר הערבי.

עמיחי שיקלי: א', זה לא מחולל ישיר אלא זה מחולל עומק.

עמיחי שיקלי: הוא לא קשור באי שוויון גם אם אי שוויון עשוי להשפיע עליו, אלא הוא פונקציה של חזון לאומי, בחלק מהמקרים גם חזון איסלמיסטי שבעצם אפשר גם ללמוד אותו ולהכיר אותו דרך למשל מסמכי החזון משנת 2006, ועדת המעקב, עדאלה, מוסאוא שבעצם מערערים על עצם הלגיטימיות של המדינה הזו.

עמיחי שיקלי: למה אני מחבר את זה?

עמיחי שיקלי: כי אחמד טיבי דיבר קודם על המדינה כמונופול של כוח.

עמיחי שיקלי: איך זה מתכתב אם חברי כנסת לא מסוגלים לגנות לינצ'ים באזרחים אחרים במדינה?

עמיחי שיקלי: ואיך זה מתכתב עם זה שאנשים עושים לינצ'ים ואז הם הולכים לחזק אותם בהפגנות תמיכה?

עמיחי שיקלי: אז מה המסר שעובר לאזרח הערבי?

עמיחי שיקלי: לינצ'ים זה בסדר?

עמיחי שיקלי: אז אם לינצ'ים זה בסדר ולירות ליהודים לתוך הבית זה בסדר, אז איך אחר כך נאכוף את הפשיעה במגזר הערבי?

עמיחי שיקלי: זה לא יכול להיות שעושים פה הפרדה.

עמיחי שיקלי: אין הפרדה בין הדברים.

עמיחי שיקלי: או שאתה מכבד את המדינה ומכבד את מוסדותיה או שלא.

עמיחי שיקלי: אני רוצה לומר פה מי היה יוצא דופן לחיוב, וזה עיסאווי פריג'.

עמיחי שיקלי: עיסאווי פריג' לא דיבר, אוקיי, לינצ'ים סבבה וירי לבתים של יהודים סבבה, אבל בתוך המגזר.

עמיחי שיקלי: לא.

עמיחי שיקלי: הוא אמר, אלימות, אני מגנה את זה.

עאידה תומא סלימאן: מי דיבר ככה?

עמיחי שיקלי: כשאת ניצבת ומחזקת את האנשים שם בעכו, וכשאיימן עודה מדבר בערבית על האינתיפאדה והשבאב ומדבר על העצים שנשרפו, בכל מיני רמיזות לזה שזה בעצם דבר חיובי, אז תסלחו לי חברים, אתם חלק מחולל של האלימות.

עמיחי שיקלי: אתם מחוללים אלימות.

עאידה תומא סלימאן: אתם לא יכולים לכבול דיון אמיתי על הכאב של הפשיעה.

עאידה תומא סלימאן: אתם חייבים לסובב כל הזמן.

עמיחי שיקלי: תקשיבי, אין אצלי גזענות.

עמיחי שיקלי: מי מקרב ערביי ישראל שהוא יהיה שותף, הוא ימצא בי חבר, ומי שיהיה לאומן, אויב, אז מה שנקרא - - -

עאידה תומא סלימאן: בדיוק כשיהיה כנוע לך ולדעות שלך.

עמיחי שיקלי: עאידה, אני רוצה להפנות אליך שאלה מאוד רצינית.

עמיחי שיקלי: דובר פה על צעירים חסרי מנוח וחסרי תעסוקה.

עמיחי שיקלי: אני חוזר לדיון של הבוקר על הפער בכוח אדם במערך כבאות, על הפער בכוח אדם במשטרה ועוד כהנה וכהנה.

עמיחי שיקלי: האם עאידה תומא סלימאן, את תעודדי צעירים מהמגזר הערבי לעשות שירות אזרחי במערך הכבאות?

עאידה תומא סלימאן: לא.

עמיחי שיקלי: תודה רבה.

עאידה תומא סלימאן: קיבלת תשובה?

מירב בן ארי: תודה לך.

עמיחי שיקלי: אמירה חשובה.

עמיחי שיקלי: תודה.

עמיחי שיקלי: את חלק מהבעיה.

מירב בן ארי: שיקלי, ייאמר לזכות אוסאמה סעדי שהיה כאן עם נציג הכבאות, ואמר שהוא כן ליווה את העניין הזה של שיתוף של המגזר הערבי.

עאידה תומא סלימאן: מה זה שייך כבאות?

מירב בן ארי: לא, כי הוא בא והוא האשים את כל המגזר, אז אמרתי על אוסאמה.

מירב בן ארי: אפשר לעשות שירות אזרחי בכבאות.

עמיחי שיקלי: לכו למד"א, לכו למשטרה וירגישו חלק.

עאידה תומא סלימאן: הוא רוצה קודם כל להגיד שיש פשיעה כי עאידה תומא לא תומכת בשירות אזרחי.

עאידה תומא סלימאן: הבנו.

מירב בן ארי: חברת הכנסת מיכל רוזין, בקשה.

מיכל רוזין: תודה רבה.

מיכל רוזין: מה שכואב לי בדיון עכשיו, זה שיש למעלה מ-80 נרצחים.

מיכל רוזין: אני לא רוצה לטעות אם זה 81 או 83 אבל למעלה מ-80 מתחילת השנה, והדיון פה עכשיו הוא לא מוקדש להתמודדות עם הפשיעה במגזר הערבי.

מיכל רוזין: אנחנו שומעים פה או את הלינקג' שנעשה פה על הפן הלאומני, אני לא מוחקת אותו ויש אותו והוא קיים בחברה הישראלית, והסכסוך הישראלי-פלשתיני הוא קיים בתוך גבולות ישראל, מחוץ לגבולות ישראל ואפשר לדון בו ואני אשמח לדון בו שעות ארוכות ואני עושה זאת רבות.

מיכל רוזין: אני חושבת שלקחת את הדיון מפה לנושא הזה, זה קצת בריחה מהעניין.

מיכל רוזין: זה מצד אחד.

מיכל רוזין: מצד שני, חבר הכנסת אזולאי שאומר לנו, צריך לטפל בפשיעה הערבית כי חס וחלילה זה יזלוג גם אלינו.

מיכל רוזין: כלומר, כל עוד הם נלחמים אצלם, יורים אחד בשני, הורגים אותם, זה בסדר, אבל אם זה יעבור את ואדי ערה וחס וחלילה יגיע ליישובים שלנו, אז אנחנו צריכים חס וחלילה שזה לא יזלוג אלינו.

מיכל רוזין: כן שיקלי, אני מבינה שקשה לך לשמוע.

עמיחי שיקלי: לא, אני מאחר גם.

מירב בן ארי: אגב, הוא יושב פה מ-09:45.

מירב בן ארי: זה בסדר.

מיכל רוזין: אין לי בעיה.

מיכל רוזין: אתם מאשימים את סגן השר שזה אישי ונגד האופוזיציה וכדומה.

אורית סטרוק: אולי תגידי מילה טובה על זה שאני הייתי בעד הדיון ובעד הצעדים ובעד הכול ורק אמרתי שאני מבקשת שיטפלו גם במשהו שהמשרד לביטחון פנים לא הודיע שהוא הולך לטפל בו.

אורית סטרוק: זה הכול.

מיכל רוזין: מה שקפצתי עליך זה בכלל עניין אחר, זה העניין שאת יושבת פה אחרי שנים בקואליציה, אחרי שבוא נגיד 12 שנים בקואליציות שלא עשתה כמעט כלום למגר את הפשיעה בחברה הערבית.

אורית סטרוק: מיכל, אני לא הייתי 12 שנים בקואליציות, הייתי פחות משנתיים.

מיכל רוזין: זה כמו המורה שבאה בבוקר לכיתה וחצי כיתה לא הגיעה, ואז היא מעבירה את כל השעה בלנזוף בילדים שכן הגיעו, אז אותו דבר פה, נוזפים בגורמי השלטון החדשים ששלושה חודשים בקושי במשרד, שכבר מביאים תוכניות, כבר מתחילים לעבוד.

מיכל רוזין: אני לא אומרת שהכול מושלם, ממש רחוק מכך, אבל מתחילים לעבוד, מתחילים לעשות בכל התחומים, מבינים שמדובר פה באפליה של עשרות שנים, מדובר פה כן גם בעניין לאומי שקיים ואי אפשר להתעלם ממנו.

מיכל רוזין: הוא לא רק אזרחי חברתי.

מיכל רוזין: מדובר פה באפליה בעבודה ובחינוך וברווחה ובכל אחד מהתחומים האלה ושאם לא יתקנו את כל זה, אז גם הפשיעה, לא נוכל להילחם בה.

מיכל רוזין: מדברים על זה, מתייחסים לזה, נותנים לזה תקציבים משמעותיים, אז כן, מירב, הם לא יודעים לפתור כרגע, ואני כבר הייתי גם בדיונים בעבר עם הנושא הזה כי הייתי בוועדת כלכלה שטענו נגד הסיפור הזה שלא נותנים משכנתאות ולא נותנים אשראי לערבים, והראינו ממש דוגמאות של שותפים יהודי וערבי.

מיכל רוזין: כשנכנס הערבי אומרים לו, אתה לא מקבל אשראי, ונכנס היהודי השותף עם אותם נתונים בול לאותה חברה, וכן נתנו לו אשראי.

מיכל רוזין: אנחנו מראים את זה שנים על גבי שנים, אז אני לא מצפה שעכשיו הם ידעו גם בשם הבנקים לתת את כל התשובות, אבל עצם זה שאני חושבת שיש פה הבנה מערכתית שזה באמת נוגע לכל תחומי החיים, והפשיעה בסופו של דבר היא תוצאה של האפליה והקיפוח, וכן גם העניין הלאומני נכנס פה בהחלט אבל זה לא יכול להיות הספוט והפוקוס.

מיכל רוזין: לצד כל ההבנה הזאת, תומר, אני חושבת שיש כמה דברים שבכל זאת כל פעם אנחנו שומעים אותם מחדש אחרי מקרים שקורים, ואנחנו הולכים לנחם ושומעים על איך מצבים שניידות לא מגיעות גם כשכבר קוראים להם.

מיכל רוזין: אפילו ניידת עוברת ורצים אחריה, מנסים לעצור אותה והיא אשכרה בורחת מאזור הפשע כי היא מפחדת לעצור.

מיכל רוזין: השוטרים מפחדים לעצור כי יש עכשיו קרב יריות.

מיכל רוזין: גם העניין הזה של נגישות, שלא לדבר על הגשת תלונות ועד כמה זה נגיש שפתית וכדומה, וכמו שעאידה אמרה, כמובן אנחנו עוד פעם - - -

עאידה תומא סלימאן: גם אפשר לדבר על כל המקרים שאני בעצמי העברתי סרטונים למשטרה על ביצוע פשעים והתעלמו ממני, והתעלמו מכל הראיות הנמצאות בסרטונים.

מיכל רוזין: ופענוח פשעים, נכון.

מיכל רוזין: אנחנו רואים שהמשטרה כשהיא רוצה, היא יודעת לפענח, וכמו שנאמר פה כבר, לרדוף ולהשיג וכדומה, ולא היו מאמצים מספיק טובים בעניין הזה.

מיכל רוזין: אני רוצה לסיים בשאלה שעלתה פשוט מוועדות אחרות שאני יושבת בהן ורציתי לשאול, תומר, אם יש דיון על הנושא של מעורבות השב"כ, כי זה נושא שעלה גם תקשורתית וגם בתוך דיונים בכנסת.

מיכל רוזין: האם מדובר על התערבות השב"כ?

מיכל רוזין: האם מדובר על כלים שלא היו עד היום כדי למגר את הפשיעה?

מיכל רוזין: שמעתי את זה אפילו גם מהשר פריג' שדיבר על זה, אז אני אשמח לשמוע האם זה בכלל כרגע על השולחן או זה דיונים בעלמא או רעיונות פילוסופיים או יש כבר איזושהי התקדמות בנושא הזה.

מיכל רוזין: תודה.

מירב בן ארי: תודה.

מירב בן ארי: התייחסות של המנכ"ל, בבקשה.

אורית סטרוק: מירב, סליחה שניה, אני שאלתי אותו מקודם ואני עדיין רוצה תשובה על זה למרות שאני הולכת, אבל אני רוצה שתהיה לפחות תשובה לוועדה, מה הן התחנות שיעובו, 12 התחנות?

מירב בן ארי: כן, בקשה.

תומר לוטן: אני אענה על השאלה הזו אבל אני רק אגיד שזאת תוכנית והיא עוד יכולה להשתנות.

תומר לוטן: גם כשאתה רוצה לעבות, היא לוקחת בחשבון מוכנות מבצעית כזו או אחרת אבל אני אגיד מה התוכנית.

תומר לוטן: רהט, חורה-לקיה, ערוער, כפר כנא, מורדות חרמון, טובא, תמרה, תבור, באקה אל גרבייה, אום אל פאחם, גליל מערבי וכפר קאסם.

אורית סטרוק: לא לוד, לא רמלה ולא עכו.

ג'מאל חכרוש: לגבי עכו, קיבלה תיגבור הגדול ביותר, שהקמנו גליל מערבי ולקחנו כל מה - - - , אז נשארה עכו לבד, אז היא תוגברה.

אורית סטרוק: עכו תוגברה עכשיו?

ג'מאל חכרוש: הוכפלה אפילו.

אורית סטרוק: ולוד ורמלה?

קריאה: ברגע שמקימים תחנות, זה טריטוריה שפעם היה לתחנה אחת, מתפצל לשניים וזה אוטומטית מחזק את התחנה - - -

תומר לוטן: רק להשלים לחברת הכנסת סטרוק.

תומר לוטן: נחזור למצגת, אני הזכרתי גם הפעלה של מודל בשני ישובים מעורבים של מה שנקרא save city, שהוא מודל שיש בו גם חיזוק טכנולוגיה אבל גם חיזוק לא מבוטל של תקנים ושל כוח אדם.

עאידה תומא סלימאן: בעכו כבר יש את המרכז העירוני שמרכזים את כל העניין, מרכז הבקרה, מצלמות מרושתות בכל העיר.

עאידה תומא סלימאן: יש מישהו שיושב 24.

עאידה תומא סלימאן: מה מעבר לזה ה- save city?

מירב בן ארי: רק שם ותפקיד בקשה.

דני קריבו: אני ראש אגף התכנון של משטרת ישראל.

דני קריבו: קודם כל גם ברכותיי לוועדה וההקמה והפעילות שמן הסתם תהיה גם ענפה וגם חשובה לאורך הדרך.

דני קריבו: הכוונה היא להגיע למצב שבו יש למשטרת ישראל, מעבר ובנוסף למה שיש לעיריות ופועלות במשותף עם המשטרה, יכולות נוספים גם טכנולוגיים וגם מבצעיים כדי להגיע לאירועים, לא אירועי 100 הרגילים אלא אירועים נוספים, מהר יותר, טוב יותר וערוך יותר עם יכולת גם של תצפית מעבר למצלמות שקיימות, עם יכולות תצפית נוספות, רחפנים לדוגמה, כדי באמת לטפל באירועים כשהם עוד קטנים לפני שהם מתפתחים לדברים רחבים יותר נוסח גם מה שראינו.

עאידה תומא סלימאן: ואיפה שני הפיילוטים יהיו?

דני קריבו: אז אנחנו עדיין לא קבענו בדיוק איפה זה יהיה.

דני קריבו: זה יהיה בערים מעורבות ובין היתר המועמדים המרכזיים, לוד ועכו.

עאידה תומא סלימאן: וזה מהכסף של התוכנית למאבק בפשיעה באוכלוסייה הערבית.

מירב בן ארי: ברור, איזו שאלה.

מירב בן ארי: איך נאבקים בפשיעה בחברה הערבית?

עאידה תומא סלימאן: השאלה מה המטרה מה- save city?

מירב בן ארי: אני לא מצליחה להבין.

מירב בן ארי: הפשיעה בחברה הערבית לא קיימת בלוד ובעכו?

עאידה תומא סלימאן: קיימת, ואני יודעת מה קיים בעכו ואני יודעת כמה מתוגברת המשטרה בעכו.

מירב בן ארי: לא מספיק.

עאידה תומא סלימאן: מספיק ועוד איך.

מירב בן ארי: ההחלטה נכונה מאוד ונבונה מאוד לשים את זה בעכו ולוד.

עאידה תומא סלימאן: תגבו איפה שלא נמצאת המשטרה, איפה שלא מתפקדת המשטרה, איפה שלא מגינה על האזרחים, שם צריך לעשות פיילוט.

מירב בן ארי: אני לא מפריעה לכם לדבר.

מירב בן ארי: מספיק.

מירב בן ארי: באמת דיברת ולא הפרעתי לך ואני גם לא מפריעה פה לאף אחד מחברי הכנסת, ורוב הדיון מתנהל בכלל שאני רק מנהלת אותו, אבל אם יש החלטה נבונה, זה לשים בעכו ולוד.

מירב בן ארי: אם יש החלטה שבה גם האזרחים הערבים וגם האזרחים היהודים יוכלו לחיות בביטחון, זה לשים את זה בשתי הערים המעורבות, כי אם הזכות לביטחון של אזרח היא הזכות הכי בסיסית, נפגעת, הם מפחדים לצאת בלילה, אז בוודאי שזה החלטה הכי נכונה.

עאידה תומא סלימאן: מי מפחד לצאת בלילה?

עאידה תומא סלימאן: מתי היית בעכו?

מירב בן ארי: אז תתפלאי, גם אני הייתי בעכו, דיברתי עם האזרחים.

מירב בן ארי: את יודעת שבעכו בחודש אוגוסט יש כמעט 20% של תיירות פנים?

מירב בן ארי: את יודעת שיהודים לא מגיעים לעכו?

מירב בן ארי: את יודעת שעכו תמיד הייתה על 100% תיירות?

מירב בן ארי: אף אחד לא מגיע לעכו היום.

מירב בן ארי: בנהריה 120%.

מירב בן ארי: לעכו אף אחד לא בא, למה?

מירב בן ארי: כי יש זכות לביטחון ולאזרחים במדינה הזאת מגיע.

עאידה תומא סלימאן: אנחנו מדברים על הפשיעה באוכלוסייה הערבית.

מירב בן ארי: אבל מה זה פשיעה?

מירב בן ארי: מי עושה את הפשיעה?

מירב בן ארי: אני גם בשביל ההגינות באתי ואמרתי שבסוף זה יגן גם על האזרחים הערבים וגם על היהודים ולכן זו החלטה הכי נכונה שהמשטרה יכולה לעשות.

מירב בן ארי: אין save city יותר משמעותית משתי הערים האלה.

מירב בן ארי: אזרחים ערבים ויהודים זכאים לביטחון וכל עוד זה לא קיים בשתי הערים האלה, זה החלטה נבונה.

מירב בן ארי: תאמיני לי, אני לא מתערבת, אני רק מנהלת את הדיון אבל זה כבר היה לי מוגזם.

מירב בן ארי: יש גבול.

עאידה תומא סלימאן: מה מוגזם?

מירב בן ארי: מוגזם שאנשים, אין להם ביטחון.

מירב בן ארי: שאנשים מפחדים להסתובב במדינה הזאת.

מירב בן ארי: עוד הערות של המשרד לגבי ההערות של חברי הכנסת?

מירב בן ארי: תומר, בקשה.

תומר לוטן: אני אשמח להתייחס.

תומר לוטן: הוספתי כמה נקודות.

תומר לוטן: אני דווקא רוצה להתחיל בנקודה האחרונה כי אני חושב שאנחנו קצת מוציאים דבר מהקשרו.

תומר לוטן: save city הוא סעיף אחד מתוך אוסף מאוד ארוך של סעיפים שהצגנו כאן, לרבות העיבוי ולרבות התחנות ולרבות התוספות של הטכנולוגיה ולרבות השיטור הקהילתי ועוד ועוד.

תומר לוטן: אנחנו ניסינו לייצר פה איזון בין צרכים שונים.

תומר לוטן: הזכרנו גם קודם את תופעות הפשיעה או מאפייני הפשיעה.

תומר לוטן: הם מגוונים, הם שונים.

תומר לוטן: זה הוזכר גם על ידי חברי הכנסת עצמם ולכן ההתאמה שבנינו כאן

תומר לוטן: גם באמצעות save city בצד אחד וגם באמצעות נוכחות מצד שני וגם באמצעות כלים משטרתיים בצד שלישי, אמורים להבנתנו לתת את התמהיל הכי נכון בתמונת המשאבים הקיימת שלנו כדי לענות על הכול, וכמובן כל הערה בהקשר הזה, נשמח להחיל אותה.

תומר לוטן: התייחסויות מהירות לכמה דברים שהועלו כאן כדי בכל זאת לספק תשובות.

תומר לוטן: חבר הכנסת אזולאי דיבר על הנושא של קריאות למוקד.

תומר לוטן: אני לא הצגתי את זה כאן, אבל התוכנית הזאת כולה תלווה בתוכנית מדדים ויעדים שגם תוצג כאן בהמשך הדרך.

תומר לוטן: היא עדיין בפיתוח.

תומר לוטן: יש כל מיני יעדים ומדדים שאנחנו נרצה לייצר אותם והדוגמה הזאת היא אחת מהן, אז זה עוד קצת מוקדם מדי בשלב הזה אבל אחרי שהתוכנית תצא לפועל, אנחנו נגיד לאיזה יעדים אנחנו רוצים להגיע בסדרה של מדדים, וזה יהיה אחד מהם.

תומר לוטן: הוזכר פה קודם על ידי חברת הכנסת סטרוק למיטב זכרוני את הבעיה עם זה שהדברים עוד לא אופרטיביים, אז תראו, יש דברים שהם פשוטים יחסית, מודלים שהם כבר קיימים ואנחנו כעת מעלים אותם על הפסים, ויש מוקדים שהם יותר קשים לפיצוח.

תומר לוטן: הנושא של המכרזים ברשויות המקומיות הוא נושא קשה לפיצוח.

תומר לוטן: גם אם אתה מבין שאתה רוצה לעסוק בו, הכלים שקיימים לממשלה, הכלים המשפטיים, הכלים המוניציפאליים, הכלים מעולם המקרקעין והמיסוי הם כלים מסובכים.

תומר לוטן: אני חושב שהדבר המרכזי שאנחנו מנסים לומר כאן היום הוא שאנחנו בתוך הדיון הזה ורתמנו אליו את משרדי הממשלה האחרים.

תומר לוטן: אני יכול להגיד לכם שדיון המכרזים לדוגמה, כי הוא הוזכר כאן כמה וכמה פעמים, הוא דיון שהתנהל בשולחנו של ראש הממשלה כשעל השולחן יושב היועץ המשפטי לממשלה, שר המשפטים, שר הפנים ואנחנו.

תומר לוטן: האם זה מודל שמפצחים אותו ברגע?

תומר לוטן: בוודאי שלא, אבל אני חושב שבין זה לבין להגיד שאלה הם משפטים כלליים ללא אופרציה מאחוריהם, אני חושב שיש עוד מרחק גדול ועדיין יש לנו עוד עבודת פיתוח לעשות.

תומר לוטן: מה שאתם רואים פה הוא לא מוצר מוגמר.

תומר לוטן: הדבר הנוסף שרציתי להתייחס אליו, הוזכר פה לא מעט לגבי הקשר בין שומר החומות, ערים מעורבות, פשיעה לאומנית וכו'.

תומר לוטן: הנושאים האלה אמנם נושקים אבל כפי שנאמר על ידי אחרים כאן, אני חושב ששווה לקיים על זה דיון אצלך יושבת-הראש, בהזדמנות אחרת.

תומר לוטן: הדבר הזה הוא לא חלק ממה שאנחנו מציגים כאן היום ובכל מה שקשור למדיניות השר, המדיניות הוצגה פה הבוקר מ-א' ועד ת' ואנחנו עובדים איתה ככתבה וכלשונה.

תומר לוטן: נושא מעורבות שב"כ, לשאלתך, חברת הכנסת רוזין, אז אני חושב שהדבר המרכזי שאני יכול להגיד הוא שבצוות השרים האחרון שהתקיים בנושא הזה הוזמן ראש השב"כ כדי לנסות לסייע בחשיבה איך אפשר לעשות את הדברים טוב יותר.

תומר לוטן: אני לא חושב שיש משהו בשל בהקשר הזה.

תומר לוטן: אני חושב שלכל מי שהיה נוכח בחדר הזה ואני הייתי שם, מאוד ברור המורכבות כשמדובר באזרחי ישראל, וכמובן חוק השב"כ שהוא חוק שמגדיר בצורה מאוד ברורה מה מותר ומה אסור.

תומר לוטן: היועץ המשפטי לממשלה מלווה אותנו בתהליך הזה ולכן כל מה שקשור בעניין השב"כ בהקשר הספציפי הזה, הוא בעיקר מבוסס על סיוע ביכולות טכנולוגיות, סיוע ביכולות מודיעיניות ולא לאיזושהי חציית קווים אדומים שקשורים לחריגה ממה שהשב"כ יכול לעשות במדינת ישראל.

תומר לוטן: זה כל מה שאני יודע להגיד על זה בשלב הזה וכמובן זה דבר מאוד ראשוני.

תומר לוטן: עד כאן ההתייחסויות שלי.

תומר לוטן: תודה.

מירב בן ארי: תודה.

עאידה תומא סלימאן: ביקשתי התייחסות על נושא מסוים.

מירב בן ארי: והוא לא ענה לך?

עאידה תומא סלימאן: לא.

מירב בן ארי: על מה?

עאידה תומא סלימאן: על כל הנושא של בדיקת שינויים מבניים בתפיסה של המשטרה, כלומר התהליך שהמשטרה צריכה לעבור כדי לשנות את היחס לאוכלוסייה.

ג'מאל חכרוש: יש בתוכניות שלנו, והזכרנו את זה, כל התוכניות הקהילתיות שהתוכנית היא גדולה וארוכה, זה התייחס למעל 90% מהאוכלוסייה הערבית שצריכה לקבל את שירותי המשטרה, ויש הבדל גדול בין לתת את השירותים לאותה אוכלוסייה ומגיע להם, לבין לעלות רמה באכיפה נגד המיעוט - - -

עאידה תומא סלימאן: זה לא מה שאני מדברת עליו.

דני קריבו: המשטרה בשנים האחרונות גם בהקשר של החברה הערבית פועלת כדי לחזק את ההקשרה הרב תרבותית של השוטרים, פעם אחת.

דני קריבו: פעם שנייה, וחכרוש עמד גם מתוקף תפקידו בראש המאמץ הזה, יש מאמץ מתמשך של המשטרה לגייס למשטרת ישראל אוכלוסייה מוסלמית גם כדי לגוון את אופייה של המשטרה בכלל, כדי לשקף את ההרכב האנושי של החברה הישראלית.

עאידה תומא סלימאן: לא על זה דיברתי.

עאידה תומא סלימאן: עצם העובדה שלא תופסים על מה אני מדברת אומר דרשני, אומר שהמשטרה כן צריכה לקיים את הדיון הזה בתוכה.

עאידה תומא סלימאן: משטרת ישראל פועלת בחברה שהיא חברה חלוקה, חברה שיש בה סכסוך גם כן, ואם לא מדברים על הנושא הזה ורואים שהמשטרה היא כלי שירות יותר להבטיח את ביטחונה ולאכוף את החוק של האוכלוסייה ולא כלי נוסף כדי להשתלט ולשלוט ולדכא את החברה, אם השינוי הזה לא נעשה, כל התוכניות לא יצאו לפועל כי האמון לא ייבנה.

עאידה תומא סלימאן: אני מודה, אין אמון בין הציבור הערבי לבין המשטרה, ובצדק.

עאידה תומא סלימאן: הרווחתם את זה ביושר, אבל אני חושבת שזה תהליך שצריך לעבוד עליו וזה לא רק בהכנסת שוטרים ערבים, יהיו מוסלמים או נוצרים, מה שתגדירו.

דני קריבו: אין ספק שמשטרת ישראל מחויבת ושואפת לשרת את כלל אוכלוסיית מדינת ישראל.

מירב בן ארי: טוב, אני רוצה לסיים את הדיון.

מירב בן ארי: נציגי משרדי הממשלה הרלוונטיים, אנחנו נשמע אותם בדיון ההמשך כי זה הצגה של המשרד לביטחון פנים בכל מה שקשור לנושא של ההתמודדות עם הפשיעה במגזר הערבי ולכן אנחנו נמשיך.

מירב בן ארי: ניצב חכרוש אמר פה ובצדק שהוא היה פה בהרבה ועדות, אז הוועדה לביטחון פנים פעם ראשונה מתכנסת בכנסת והיא תהיה מצד אחד הבית של המשטרה.

מירב בן ארי: מצד שני גם כמובן תפקח על איך כמו כל בית רגיל מתנהל, ולכן אנחנו דווקא פותחים פה פתח חדש, יום חדש ובכלל ועדה חדשה.

מירב בן ארי: התפקיד של הוועדה הזאת, חלק ממנגנון הפיקוח הוא באמת לוודא שהתוכנית מתקדמת, ואם לא, לקבל תשובות למה.

מירב בן ארי: תחשוב שאם עד עכשיו המשרד היה, אני מניחה, מדווח בין השר למפכ"ל, עכשיו יש כאן עוד גוף שיתערב ויפקח על התוכנית.

מירב בן ארי: מכיוון שבאוקטובר הוועדה בעיקר תתעסק בנושא של הרפורמה ושל התקציב מתוך מטרה שבתחילת נובמבר יהיה לך כבר תקציב מדינה, מגיוס שוטרים, ולא חסר עוד אמצעים אחרים שהמשטרה מחכה והנציבות וכל מי שחלק מהמשרד לביטחון פנים, אז אנחנו מחויבים בתחילת נובמבר להעביר את התקציב, והמפגש הראשון של הוועדה יהיה כאן על פיקוח על התוכנית, מה הם הצעדים האופרטיביים שיוצאים לדרך בעקבות התוכנית.

מירב בן ארי: היום גם שמרתי על כבודכם בעניין הזה, שהיום מציגים מדיניות והיום מציגים תוכנית, ולמרות שיש קצת ייאוש ותסכול, עדיין יש כאן שלוש שנים בלי תקציב מדינה, שלוש שנים בלי אפשרות להוביל אסטרטגיה בכלום.

מירב בן ארי: אי אפשר.

מירב בן ארי: בתור אחת שגם היה לי ארבע שנים שר האוצר, תקציב זה הדבר הכי חשוב אבל אם אין מדיניות ואין אסטרטגיה ואין יעדים, אז מה זה אומר שאתה מביא הרבה מיליונים?

מירב בן ארי: לאן אתה מכוון?

מירב בן ארי: מה המטרות?

מירב בן ארי: לכן הוועדה הזאת קודם כל תפקח שהתוכנית יוצאת לדרך, מה הם הצעדים האופרטיביים, איזה ערים נלקחות ב- save cityואיזה תוכניות אנחנו מביאים לצעירים חסרי העורף.

מירב בן ארי: כל דבר שתומר הציג בצורה מאוד טובה בעיניי ומאוד רצינית, וגם ההיכרות איתו, יעבור כאן לבדוק איך זה קורה בפועל.

מירב בן ארי: אני לא מצפה שנפתור את זה תוך חודשיים, בטח אתה לא, אבל אני כן מצפה שנתחיל לעשות צעדים אופרטיביים בתוך החברה הערבית כדי להביא לתיקון.

מירב בן ארי: חלק מהעניין זה גם ערים מעורבות וחלק מהעניין זה גם בחברה היהודית, כי בסוף גם שם יש את הפשעים, לכן זה מה שהוועדה הזו תעשה.

מירב בן ארי: במפגש הבא אני רוצה לשמוע גם את כל משרדי הממשלה, כי תומר אמר פה משהו מאוד נכון וגם השר אמר את זה וגם סגלוביץ' אמר את זה.

מירב בן ארי: זה לא מספיק שהמשרד לביטחון פנים והמשטרה מובילים.

מירב בן ארי: אם אין לנו מעטפת של כל משרדי הממשלה, זה לא מספיק.

מירב בן ארי: כל תוכנית אמיתית של המדינה הזאת, כולל 921, 922, זה כאשר משרדי ממשלה ביחד הכינו אותה, ולכן זה מה שאנחנו נעשה, כולל משרדי הממשלה האחרים, כולל להבין מה ההשלכות של כל אחד באירוע.

מירב בן ארי: היום אתה הובלת כי זה היה הדיון היום, עליכם, אבל בפעם הבאה כשאנחנו מזמינים את משרדי הממשלה, הם יפתחו אחרי משרד לבט"פ שיעביר בקצרה, והם יבואו ויגידו מה הצעדים האופרטיביים שכל משרד ממשלתי לוקח כדי להוביל את התוכנית הזאת.

מירב בן ארי: זה יהיה הדיון הבא שלנו, שוב, אחרי שאנחנו נסיים את התקציב, כי באוקטובר הכי חשוב לי זה לקדם את תקציב המדינה.

מירב בן ארי: זה היעד.

מירב בן ארי: בוודאי שאם נסיים אותו, נכניס את הדיון הזה, אבל זה מה שאני רוצה לפעם הבאה.

מירב בן ארי: אני רוצה להגיד תודה רבה גם ללאה, מנהלת הוועדה.

מירב בן ארי: באמת פשוט לא נעים לי כי לא אכלו כלום, היו צמודות אליי.

מירב בן ארי: הקפדתי לפחות שהם ישתו מים, אבל באמת תודה רבה על הכול, על הליווי במשך היום.

מירב בן ארי: זה היה היום הראשון של הוועדה, יום מאוד אפקטיבי בעיניי.

מירב בן ארי: אני חושבת שנושא של ביטחון פנים הוא הנושא החשוב ביותר היום ואמרתי את זה בדברים שלי, אני אגיד את זה גם בסיום.

מירב בן ארי: אנחנו צריכים לתת לכל אזרח במדינה הזאת את ההרגשה שהוא בטוח, ובכלל לא משנה איפה הוא גר.

מירב בן ארי: מה זה משנה?

מירב בן ארי: כל אזרח במדינת ישראל, אם הוא גר בכפר כנא, אני יודעת שאת דיברת על זה שאתה אזרח, לא צריך לירות לבית שלו.

מירב בן ארי: בחור צעיר בלוד שיוצא אחרי שהוא תלמיד מצטיין, יוצא מהבית, הוא לא צריך לסיים את החיים שלו ככה.

מירב בן ארי: באותה מידה אני רוצה שיהודי שגר בעכו ירגיש בטוח בעיר העתיקה, ובלוד, שלא יזרקו עליה בלוקים כשהיא נוסעת עם האוטו.

מירב בן ארי: הייתי ארבע שנים בחוץ וביטחון.

מירב בן ארי: אני מודעת לאיומים שיש על המדינה הזאת, אבל האיום הפנימי הוא האיום הכי חשוב.

מירב בן ארי: אמר את זה המפכ"ל ואמר את זה השר ואתה סגרת באמת את האירוע.

מירב בן ארי: אנחנו כוועדה נוודא ונעקוב שאזרחים במדינה הזאת ירגישו ביטחון, ולא משנה איפה הם גרים.

מירב בן ארי: אני מודה לכולם, תודה רבה, הישיבה נעולה.